Ohizko galderak | Crossroads Language School\nNolakoa da klima Kornuallesen?\nKlima Kornuallesen Euskal Herrian dugunaren oso antzekoa da, baina zeozer hotzagoa. Udaran egun eguzkitsuak eta euritsuak tartekatzen dira, eta aldakorra eta iragarrezina suertatzen da orokorrean. Itsasoaren temperatura Otsailan ematen diren 9º / 10º-tatik, Abuztuko 16º / 17ºtara joan daiteke.\nZer eraman beharko nuke nire ekipajean?\nArropari dagokionez, udararako arropaz gain, komenigarria izango litzateke honako hauek eramatea: berotzen duen jaka irazgaitza, jertse pare bat, zapata sendoak, kirolerako arropa eta oinetakoak, bainujantzia eta hondartzarako xukadera. Halere, ez dugu ahaztu behar familiek ikasleen arropa garbituko dutela. Eguzkirako krema, bakoitzaren garbitasunerako produktuak, eskolarako motxila eta ingeles hiztegia eramatea ere gomendatzen dugu.\nKontsolarik edo ordenagailu eramangarririk ez eramatea aholkatzen dugu.\nEz genuke ahaztu beharko Inglaterran etxebizitzak banakakoak izaten direla gehienetan. Honek dakarren pribatutasunari esker, pertsianek ez dute argia edota soinua guztiz blokeatzen. Iluntasun osorik gabe lo egiteak arazo bat suposatzen diezaiekeen ikasleentzat, interesgarria gerta litzateke bidai-maska bat eramatea, etxeko egoera errepikatzen lagunduko diena.\nZenbat ekipaje eraman dezaket nirekin?\nAbioiek ez bezala, ferriek ez dute inolako mugarik jartzen eraman daitekeen ekipajeari dagokionez. Halere, GARRANTZITSUA DA IKASLEEK HAIEN KABUZ GARRAIATZEKO GAI IZATEA, ontziratze eta lehorreratzerakoan gainean eraman beharko dutelako ehundaka metrotan zehar, eskilarak igoz eta jeitsiz.\nZein agiri eraman beharko nuke nirekin?\nIkasle guztiek pasaportea indarrean eduki behar dute derrigorrez. Europar Osasun Txartela ere eskuratu beharko dute Gizarte Segurantzaren bulegoetan, non momentuan bertan jaulkitzen dituzten. Osasun-aseguru pribatua dutenek nahikoa izango lukete bidaietarako mediku-laguntza barne duen etxeko edo antzeko aseguruaren kopia bat eramatearekin. Alabaina gure ikasle guztiek atzerrian dauden bitartean suerta daitezkeen behar guztiak estaltzen dituen multiasistentzia asegurua daukate.\nGeure janaria eraman beharko al genuke ferri bidaierako?\nFerriak badu hainbat jatetxe eta kafetegi, non ikasleek jan dezaketen, baina garestiak direnez, bakoitzak bere janaria eta edariak eramatea gomendatzen dugu. Horrela, ferria Ekainak 27aren 21’15tan abiatzen dela baina gu 2 ordu lehenago bilduko garela kontutan edukita, euren familiekin batera afari-merienda egin lezakete, eta gero 28ko gosaria eta bazkaria eraman. Familia gonbidatzaileek ikasleei bueltako bidaieko otorduak emateaz arduratzen dira.\nZer nolako ekipajea beharko dut ferri bidaiean zehar?\nItsasontziko gelei toki gehiago emateko asmoz, maletak ibilaldian zehar itxita mantenduko den kontsigna batean gordetzen ditugu normalean. Hau dela eta, janaria eta snack-etaz gain, motxila batean hortzetako eskuila eta pasta, pijama, hurrengo egunean aldatzeko arropa eta bainujantzia eta xukadera (ferriko igerilekuan bainatzea erabakiko balute ere) eramatea aholkatuko genieke.\nZer gertatuko da ferrian mareatzen banaiz?\nFerria gainalde ugariko plataforma eskerga da, egonkortasun handikoa. Hala eta guztiz ere, itsaso oso zakarreko egunetan, zenbait ikasle mareatu lirateke. Kasu hauetarako txorabioaren kontrako pilulak daramatzagu beti gurekin. Ikasleren batek txorabioaren sintomarik nabarituko balu, lehen bait lehen adierazi beharko liguke, hauetako bat eman diezaiogun. Kasu gehienetan, geletan apur bat etzan eta gero, ezinegonaren sentipena pasa egiten zaie eta ez ditu berriro gogaitzen.\nNoiz eta nola egin behar ditugu ikastarorako bi ordainketak?\n350€tako lehen ordainketa bat egingo da izen ematea gauzatzeko garaian, ikaslearen tokia erreserbatzeko. Guztira ordaintzeko kopurutik kenduko zaie hau beranduago. Gainerakoa ikastaroa hasi baino hilabete eta erdi lehenago ordainduko da. Ordainketak eskudirutan edo banku transferraren bidez egin daitezke.\nNoiz jasoko dut nire familia gonbidatzaileari buruzko informazioa?\nFamiliei buruzko informazioa gutxi gora behera ikastaroa hasi baino hilabete bat lehenago hedatuko dugu, Maiatzaren bukaera / Ekainaren hasiera.\nInformazio hau jaso eta gero, ikasleen eskuetan geratzen da familiari email bat idaztea haiekin komunikazioa hasi ahal izateko.\nOparirik eraman beharko al nioke nire familia gonbidatzaileari?\nFamilia gonbidatzaileari esker-oneko oparitxo bat eramateko nolabaiteko ohitura badago ere, ez da derrigorrezkoa inondik inola ere eta bakoitzaren esku dago. Zeozer oparitzea erabakitzen duten haientzat, hemengo produktu gastronomikoak gomendatuko genituzke, hala nola hestebeteak, gazta, Tolosako teilak eta zigarrotxoak, oliba olio birgin lata bat edo botila bat ardo.\nZein da nire familiarekin etxean harremanetan jartzeko modurik hoberena?\nAldian behin ikasleekin kontaktatu daiteke familia gonbidatzaileen etxeko telefonora deituz. Halere, Interneta duten familien kasuetan, Skype moduko programak erabiltzea gomendatzen dugu, doakoak direlako. Nazioarteko deiak egiteko telefono-txartelak badaude ere, Jazzcard (Jazztel-ena) edo Apelcom-en modukoak. Bestela, Inglaterrako kiosko edo dendetan bertan telefono-txartelak eros ditzakete, £5, £10 edo gehiagoko balioarekin.\nMugikorren erabilerari dagokionez, eta Europear Batasunaren baitan roaming-aren desagerpena eta gero, Inglaterratik Espainarako deiak Espainan bertan kontratatuta duten tarifa planaren berdinak izan beharko lukete. Ferryan dauden bitartean eta helmugara iristen diren arte eta sare bat aukeratu duten arte deirik ez egitea biziro gomendatzen dizuegu, nazioarteko uretan egindako deiak izugarri garestiak baitira, eta minutu gutxi batzuetako dei batek ehundaka eurotako prezioa izan dezake eta.\nNolakoak izaten dira otorduak Inglaterran?\nGOSARIA (08’00): Gosaria astean zehar hemengoaren oso antzekoa izaten da: laboreak, esnea, zukua, txigorkiak marmelada eta gurinarekin, fruta, etab…. Gerta liteke familia batzuk “ingeles gosari” famatua hartzeko ohitura izatea asteburuetan. Honek hirugiharra, saltxitxak, arraultza frijituak, etab. izaten ditu, baina hori familiaren araberakoa da.\nBAZKARIA (12’00): Bazkaria astelehenetik larunbatera “packed lunch” modukoa izango da eta taldekideekin batera hartuko dute ikasgunetan. “Packed lunch” hauek 2 sandwich, fruta ale bat, txokolate barratxo bat edo antzekoa, patata frijitu poltsa bat edo antzekoa eta edari batek osatzen ohi dute.\nAFARIA (18’00-20’00): Afaria, beroa izango dena eta familiekin batera hartuko dutena, gure askotariko platerren modukoa izaten da. Hau da, plater berdinean barazkiak, etab. jaki nagusiarekin batera, normalean haragia edo arraina izaten dena, jaten dituzte. Tragu txarrak eta gaizkiulertuak sahiesteko, nahitaezkoa da ikasleen eta familien arteko komunikazioa.\nZenbat diru beharko dut Inglaterran?\nKontutan hartu beharra dago otordu guztiak (ferrian egiten dituztenak salbu) eta jarduerak ikastaroaren prezioaren barne daudela, eta ikasleek haien dirua gehien bat apetetan eta etxerako oparietan gastatuko dutela. Hau dela eta, £100 / £200 inguru eramatea iradokiko genuke. Zenbateko hau zeharo orientagarria da.\nKorronterako egokigailurik beharko al dut?\nKorronte-hartuneak ezberdinak dira Inglaterran, 3 zulo dituzte 2 eduki beharrean. Gerta liteke familiek dagoeneko egokigailuak edukitzea, baina halere komenigarria izango litzateke ikasleentzat bat eramatea, haiekin daramatzaten tresna elektrikoentzat. Elektronika dendetan aurki ditzakezue hauek, baina ferrian bertan ere saltzen dituzte.\nEz al dago han gauden bitartean gure artean gazteleraz / euskeraz hitzegiteko arriskurik?\nCrossroads-en bakarrik ingelesez hitzegiteko politika zorrotza daukagu, eta beraz gure ikasleei haien artean ingelesez mintzatzea exijitzen diegu jarduera, irteera eta lekualdaketa guztietan zehar. Hau dela eta, aho betean gazteleraz / euskeraz hitzegiten harrapatzen ditugun ikasleek ohar bat jasoko dute. Hiru ohar metatuko balituzte, gurasoei txosten bat bidali beharko genieke. Neurri honek ingelesa bakarrik hitzegiteko giroa sortzen laguntzen digun arren, erabilitako gaztelera / euskera kopurua ikasle bakoitzaren motibazioaren araberakoa izango da, baite bere gurasoengandik jasotzen dugun babesaren araberakoa ere.\nZer gertatuko da nire ikasgunea oinez joateko urrutiegi badago?\nIkaslea ikasgunetik urrutiegi bizi denean bertara oinez joan ahal izateko, familiak beregan hartuko du dagokion zentrora garraiatzea. Ikasleak ez du inondik inola ere garraio publikoa erabiliko begirale edo familia kide baten laguntzarik gabe.\nKontutan hartu beharko genukeen arau berezirik al dago?\nCrossroads-en zorrozki bete beharreko 2 arau ditugu, guztiz nabaritzat hartzen ditugun ohiko arauetaz gain, hala nola alkoholaren edota beste edonolako estupefazienteen kontsumoaren erabateko debekua.\n09tik 17ak arte astelehenetik larunbata bitartean elkarrekin egon eta gero, lagunekin denbora nahikoa pasa dutela eta gainerako eguna familiari eskeini beharko lioketela deritzogu. Hau dela eta debekatuta dute elkarrekin elkartzea klase / irteera ordutegitik kanpo, familia kideren baten parte hartzea suposatzen duen jarduera bat ez bada.\nTeknologiaren erabilera egunero 30 minutu / ordu betera mugatuta dago, bertan etxean duten familiarekin harremanetan pasatzen duten denbora barne dagoela. Mesedez, eska iezaiezue baimena zuen familia gonbidatzaileei haien ordenagailua erabili baino lehen, eta errespeta ezazue beti bertan gorde dezaketen informazioa eta profilak. Kopuru hauek ere aplikatuko litzaiekete ikasleek Interneterako sarbidea eman diezaieketen mugikorrak eramango balituzte.


Inicio > Delegaciones > Delegaciones del Gobierno > Delegación del Gobierno en la Comunidad Autónoma del País Vasco o de Euskadi > Actualidad > Notas de Prensa > Notas > 2021 > Mayo > CDTIk 8 milioi euro baino gehiago bideratu ditu Euskadiko enpresen I+G+b arloko 13 proiektu berritarako\nCDTIk 8 milioi euro baino gehiago bideratu ditu Euskadiko enpresen I+G+b arloko 13 proiektu berritarako\nGehienak Industria 4.0ko proiektuak dira, makinak eta erremintak garatzeko eta fabrikazio gehigarria egiteko.\nZientzia eta Berrikuntza Ministerioari atxikitako CDTIren Administrazio Kontseiluak 13 I+G+b proiektu berri onartu ditu Euskal Autonomia Erkidegoan apirilean, 10.358.087 euroko guztizko aurrekontua; hauetatik, 8.061.021 euro jarriko ditu CDTIk. Onartutako 13 proiektuetatik, bi Arabako enpresei dagozkie, zortzi Gipuzkoakoei eta hiru Bizkaikoei.\nEspainian, oro har, CDTIren Administrazio Kontseiluak I+G+b arloko 153 proiektu berri onartu ditu, guztira 102,22 milioi euroko aurrekontuaz. Horietatik, CDTIk 77,51 milioi euro jarriko ditu eta 16,78 milioi euroko itzuli beharrik gabeko tartea izango dute.\nEuskal Autonomia Erkidegorako onartutako proiektuak Factory Vitoria eta BH Bikes Europe enpresek garatuko dituzte Araban. Zucchetti Software, AZ3-Oeno, Izadi Mecanizados, Talens Systems, Etxe-Tar, Myruns Engineering Sports, Danobat eta Gaindu Gipuzkoan. Eta Wolco, Lentitech eta Berritzen Gainazaleko Akaberak tailerrak Bizkaian. Gehienbat, makinak eta erremintak garatzeko eta fabrikazio gehigarrirako Industria 4.0 proiektuak dira.\nAzken bost urteetan (2016-2020), CDTIk I+Gko 873 enpresa-ekimen onartu ditu, egoitza soziala Euskadin duten 513 enpresak sustatuta. Ekimen horiek 618,2 milioi euroko aurrekontua dute eta CDTIk egindako 437,4 milioi euroko ekarpena jaso dute. Horrek esan nahi du urtean ia 90 milioi euro ematen direla CDTI laguntzetan.\nEuskal enpresen ekimenen %86 Euskal Autonomia Erkidegoan bertan egiten dira, baina nabargarria den %14 Nafarroan, Madrilen eta beste autonomia erkidego batzuetan egiten dira.\nEuskal enpresek proiektuak garatzen dituzten jarduera-eremuak edo sektore-arloak askotarikoak dira eta, era berean, haien partaidetzak CDTI proiektuen tipologia guztiak estaltzen ditu. 2016-2020 aldian laguntzetan eman ziren 437,4 milioi eurotatik, 389 milioi partzialki itzultzeko laguntzak dira eta 48,4 milioi, berriz, diru-laguntzak.\n2021eko apirilean onartutako CDTI proiektuak (PDF · 41,29 KB)


'BerriTantak' Berrikuntza saioak Araba ESIn: 'Errealitate birtual areagotua osasunean' - Osaraba\negilea Osaraba · 16 uztaila, 2018\n´BerriTantak´ Berrikuntza saioek profesionalei teknologia berritzaileak hurbildu nahi dizkiete, ideien sorrera zein proiektuen garapenerako lankidetza posibleak sustatzeko. Horregatik, aipatutako saioek enpresei zein erreferente diren pertsonei gonbidapena luzatzen diete, euren ezagupenak elkartrukatu ditzaten eta gure eremuan izan ditzaketen aplikazioen inguruan ikertu dezaten.\nBerrikuntzaren kultura sortzeko gakoetako bat etengabeko eguneraketa eta gure arloan sortzen diren ideiak ezagutaraztea da, era horretara izan ere, eguneroko arazoak konpontzeko era berriak asmatu daitezke.\nDiego Sagastik errealitate birtual areatuago eta mistoaren teknologia eta aplikazio nagusien errepasoa egin zuen. Errealitate birtualean ikusten dugun guztia sintetikoa da, ordenagailuz sortua, itxura errealeko eszena edo objektu ingurunea nolabait. Bestalde, errealitate areagotua terminoa ondokoa definitzeko erabiltzen da: gailu teknologiko baten bitartez mundu errealeko ingurune fisikoaz lortzen den ikuspegia, gure ingurunea ez ezik, elementu desberdinen inguruko informazio garrantzitsua zein holograma formako bestelako elementu birtualak ere erakusten dizkiguna, gainjarrita. Errealitate mistoa, bestetik, errealitate areagotuaren finketa da, non elementu birtualek inguruneari erantzuna ematen dioten; izan ere mundu birtualak mundu errealarekin uztartzen dira denbora errealean. Uztartze horri esker, esparru berriak sor daitezke, objektu edota pertsona errealek zein birtualek elkar eragiten dutena.\nDiego Sagastik teknologia desberdinak aipatu zituen: Microsoft-en ´HoloLens´ betaurrekoak edota Google-ren ´Glass´-ak bezalako gailu sofistikatuak, eta bai gure mugikorretan erabil daitezkeen hainbat aplikazio ere. Amaitzeko, osasunaren arloan erabiltzekoak diren teknologiez aritu zen. Besteak beste, medikuntzako profesionalen trebakuntzari eta entrenamenduari zuzendutakoak, fobiak tratatzeko diseinatutakoak, edota paziente edo mendekotasuna duten pertsonei laguntzekoak azpimarratu zituen.\nGaspar Sánchez-ek eta Jesús Cortés-ek larruazalean zeharreko interbentzioak gidatzeko beren erremintaren prototipoa aurkeztu zuten. Aipatutako prototipoa “PET irudiz gidaturiko biopsiarako gailua” deritzon hasierako proiektuaren bilakaera da, eta beari esker, bi sari garrantzitsu jaso dituzte Araba ESIko Fisika Medikoa eta Medikuntza Nuklearreko Zerbitzuek. Lehena Massachusetts Institute of Technology (MIT) instituarengandik jasotako ‘Idea2 Global Fipse Medical Innovation Award’ saria da, eta bigarrena, Quality Innovation of the Year 2016 lehiaketako Berrikuntza Potentzialaren kategoriaren barruan eskuratutako ´Prize Winner´saria.\nErakustaldian, erabiltzailearen ikuspuntuaz gain, keinuen bidez interbentzio bat planifikatu daitekeela ikusarazi zen. Halaber, aplikazioa osatzen duten lantresna desberdinak berrikusi ziren eta euren funtzionamendua azaldu zen.\nAraba ESIko Berrikuntza Batzordeak profesionalak animatzen ditu etorkizunean izango diren ´BerriTantak´ saioetan parte hartzera, eta bai interesatzen zaizkien berrikuntzarako arlo berriak proposatzera, gerora profesionalengana hurbil zitezkeen teknologia berriak ikertze aldera.\nEtiketak: BerriTantakFisika Medikoa\nNext story «Agiria sinatzea baino garrantzitsuagoa da pertsonek hausnartu eta beren lehentasunak adieraztea»\nPrevious story Gracias 'A Osakidetza en el aniversario de una victoria'


Nafarroako eta Euskadiko profesionalek Baiona bisitatzen dute SAMU64-ak jaietarako antolatzen duen osasun prebentzio-gailua ezagutzeko – Helinet\nNafarroako eta Euskadiko profesionalek Baiona bisitatzen dute SAMU64-ak jaietarako antolatzen duen osasun prebentzio-gailua ezagutzeko\nPosted on 2018 July 26, Thursday 2018 August 17, Friday by admin\nHeliNET proiektuaren bazkideek Baiona-festetako prebentzio-gailuaren inguruko informazioa ezagutu genuen. Urtero bezala, SAMU64Ak jende eta baliabide ugari kudeatzen ditu, jaietan parte hartzen duten milioika bisitari erantzuteko.\nHiriaren erdigunean zabaldutako larriladi-zentro bat bisitatu genuen, aipatutako gailuaren Edouard Gaoult-ek egindako aurkezpenean parte hartu genuen. Frantziako Osasun ministrariak, Agnes Buzyn, parte hartu zuen ere aurkezpenean.\nDonostian ospatu dugu partzuergoaren bigarren bilera\nMugaz gaindiko 1. jardunaldia


Zarauztarrak nagusi Salbatore Biatloian | El Diario Vasco\nCosta UrolaZarauztarrak nagusi Salbatore Biatloian\nZarauztarrak nagusi Salbatore Biatloian\nIrabazleak. Helmugan Jon Unanue eta Uxoa Ostolaza zarauztarrak izan ziren bizkorrenak. Gero saritu guztiak elkarrekin aterako zuten argazkia sari banaketa amaitzean.\nJUAN MARI ZUBIAURRE GETARIA. Domingo, 16 septiembre 2018, 01:13\nEguraldi zoragarriarekin lehiatu zen atzo goizean Getariako XVII. Salbatore Biatloia. Bere izena lehen Salbatore jaien barne egiten zelako datorkio baina ikusi zen abuztuan proba hau egiteak arazo gehiegi ekartzen zituela eta irailera pasa zuten.\nAurtengoan behintzat asmatu dute zeren eguzkipean eta itsaso ederrarekin eman zitzaion hasiera eguerdian Malkorbe hondartzan, eguzkia hartzera etorritako jende askoren aurrean. Biatloiak bi zati izaten ditu, lehenengoa uretan eta gero herriko kaleetatik korrika. Aurtengoan nagusi izan dira Zarauztik etorritako kirolariak. Jon Unanue (17:43) eta Uxoa Ostolaza (19:54) izan ziren bizkorrenak herriko pilotalekura heltzen, Kale Nagusiko azken aldapa erraz gainditu ondoren.\nBinaka errelebokako proban onenak Azpeititik etorritako bikotea izan zen, Leire Ceciaga eta Alex Miranda. Herriko onenak berriz, Ane Balentziaga eta Iosu Iribar izango ziren. Eta beteranoen mailan Asier Astigarraga eta Adriana Campoy garaile suertatu ziren. Biatloi Txikian Miren Iturzaeta eta Julen Penko (9 eta 11 urte bitartekoan) eta Alazne Sudupe eta Unax Julen Mendez (12 eta 15 bitartekoan) irabazleak.\nGaur Akuan eta hurrengo astean Aizarnan izango dira Mendi kirol probak Gari Uranga: «Niretzat ez da berdin arraunean egitea eta arraunlari izatea»


Arte[faktua] 63: Joxemari Iturralde, Jamaikako neska, Felipe Uriarte, Itxaro Borda • ZUZEU\nArte[faktua] 63: Joxemari Iturralde –\nItxaro Bordaren Apalategia\nGorka Egiaren gomendioa\nAne Martinezen booktubea\nJoxemari Iturralde idazle tolosarra da aste honetako gonbidatu nagusia Arte[faktua] literatur saioan. Tolosan, bere sorterrian elkartu gara Pamiela argitaletxearekin plazaratutako eleberriaz hitz egiteko.\nXerezaderen mila gau eta bat gehiago bezala, Iturraldek ere mila ipuin eta bat gehiago idatzi nahi izan ditu Jamaikako neska honetan. Dafne, Iturralderen antzera, bidaiari nekaezina da, eta Jamaikatik Hego Amerikara eta Europara salto egiten du maiz. Pixkanaka, Euskal Herrira etorriko da, hemengoa baitu aita. Mila gorabeheraren berri emango dio irakurleari; horien artean, adinaren zehaztasunik eza, nahiz eta Iturraldek ematen dituen arrastoei esker irakurlea jabetu daitekeen zenbat urteren bueltan dabilen Zorregieta andereñoa. Iturraldek irakurlearekin jolas egiten du, ez baitio atsedenik ematen narrazio batetik bestera: ipuin baten baitan hasten da bestea.\nFelipe Uriarte mendizalea gonbidatu du saiora Iturraldek. Aspaldiko lagunak dira, mendian zein literaturan. Uriarteren mendiko motxilan ez da sekula libururik falta, eta Iturralderen azken honetako narratzailearekin oso identifikatua sentitu dela esan dio Arte[faktua]-ri.\nItxaro Borda idazle lapurtarra da aste honetako Artefaktu[egilea]. Baionara joan gara bere berri jasotzera.\nIrakurlearen tartean, Tolosako Gorka Egiak Vandana Shiva idazlearen Ecofeminismo liburuaren aipamena egingo du.\nGaldetegia-n, Garazi Kamio, Pako Aristi eta Tere Irastortza idazleek euren liburu kuttunen berri emango dute.\nAste honetako Booktuberren atalean, Ane Martinezek Hans Christian Andersen idazlearen Erregearen jantzi berria ipuina hautatu du bere bideorako.\nIkusi saioaren aurrerapen bat hemen


Arangoitik Euskal Jaiaren XV. edizioa jasoko du aste honetan - Deia\nArangoitik Euskal Jaiaren XV. edizioa jasoko du aste honetan\nArangoitik Euskal Jaiaren XV. edizioa jasoko du aste honetan.\nMusika dantza, ipuin-kontalariak, tailerrak, antzerkia eta folklorea daude antolatutako egitarauan.\nBILBO. Arangoitik Euskal Jaiaren XV. edizioa jasoko du aste honetan. Musika dantza, ipuin-kontalariak, tailerrak, antzerkia eta folklorea daude antolatutako egitarauan.\nEuskal Jaiak bere festa astearen XV. edizioarekin jarraitzen du, eta Maite Arrese ipuin-kontalari ezagunaren eskutik egingo du, asteazken honetan, maiatzaren 8an, 17:00etan, Agirre Baserrian. "Amamaren Magalean" hiru urtetik gorako umeei zuzendutako ipuin laburren aukeraketa da. Ipuin-kontalariak amamaren magalean entzuten zituen eta Bilboko ikus-entzuleekin konpartitu gura dituen ipuinetan oinarritutako zenbait kontakizun eskainiko ditu. Horrela, Maite Arresek asteazken arratsaldea alaituko du, bertan daudenak Euskal Jaian parte hartzen jarraitzeko gogoz utziz.\nMaiatzaren 10ean, 11n eta 12an, Arangoitiko kaleak musikaz, umeentzako tailerrez, kalejirez, Euskal Dantzez, bertsoz eta umeentzako hainbat jarduerez beteko dira. Azken horien bitartez, txikienek barrez, umore onez eta dibertsioz betetako asteburuaz gozatuko dute. Horrez gain, larunbatean, 17:45ean, Arangoiti Ikastetxean, Panpotx Kultur Elkarteak arratsaldea animatuko du, familia osoari zuzendutako "Baserrian Jai" musika ikuskizunarekin. Lau musikari eta bi antzezle arduratuko dira txikienak ilusioz eta fantasiaz betetzen, zenbait balioren bitartez landa ingurura hurbiltzen dituzten bitartean, besteenganako eta ingurumenaren aurreko errespetuaren eta talde lanaren bitartez, besteak beste.\nBerbena denentzat: "Baserrian Jai"-Panpotx Kultur Elkartea


BURRUKAN SEGITZEN DUENAK EZ DU ESPERANTZARIK GALDU\nHERRIA 2000 ELIZAk ere bere azterketatxoa egin du data horri buruz, ezin ukatzekoa baita zerbait esatea, gehienek ezintasunaren eredutzat daukatenean hilabete hura.\nBeste erabat esanda euskaldunontzat, abertzaleontzat eta euskaltzaleontzat, Euskal Herria herri ukatua dela uste dugunontzat orohar, urte horretan gertatutakoa hari luzetik zetorren zerbaiten adierazgarri baino ez zen.\nOker dabil, Paris eta Manterreko estudianteek egindako burruka eta ondoren langileekin batera egindakoa, berez sortutako zerbait izan zela uste duena.\nOker dabil baita ere, hura ixildurik, iraultzaren azken hatsa emanda dagoela uste duena.\nOker dabil, batez ere ezer ulertu ez duelako.\nGertakizunak hura barne kontestu batean lehertzen dira, eta urte magiko hori baino lehen gertatuak ziren Aljeriako askatasun gerla, Kubakoa, Gebararen asasinatzea, Vietnamgo gerla eta jankien lotsa Ameriketako beltzen matxinada, Pragako Udaberria, etab. luze.\nETAk, gainera, hamar urte zituen, 68-ko ekainean Txabi Etxebarrieta hiltzen duelarik guardiazibilak....\nKontestuaren berri izanik, nola demontres esan daiteke 68-ko izpiritua galdua dela?.\nAgian galdu da estudianteen matxinada, agian zenbait buruzagi etsaien altzoan usteldu dira, baina ez da galdu 60. hamarkadaren izpiritua.\nHori ukatzea da, orduko muinaren berri ez izatea, hots, askatasun nazionalaren zalaparta ukatzea.\nGehiago esan daiteke, ordea: inoiz baino biziago eta bortitzago dagoela askatasun nazionalaren eragin eta izpiritua.\nBorobiltzeko, uste dugu, zinez, egungo burruka gehienen motore eta eragilea herri txiki eta zanpatuen nazio askapenerako mugimenduetan dagoela.\nEgia da, noski, hori ez zela Parisen sortu.\nEz zutela Sorbonako ikasleek ekarri.\nIndependentzia lortu zuten herrialdeetako arnasa da hori, eta oraindik lortzeko ekinean ari direnen mezua.\nIkustea besterik ez dago zeren inguruan biltzen diren gaur egun, oraindik, herrietako seme-alabarik miresgarrienak, zelako mugimendu moetak bideratzen dituen esperantza kopururik beteenak....\nZenbaitek eta zenbaitek (egunen batean agian guk ere bai), burrukari uko egin badio, beste zenbaitek eta zenbaitek (guk ere bai oraindik), lanaren, militantziaren eta burrukaren ildoari egiten dio.\nBurruka laga ezduenak, ez dizu inoiz esango hutsean eroriak garenik, eredurik ez dagoenik, porrotaren hatzaparretan harrapatuak gaudenik.\nAbertzale izateaz gain kristau ere sentizen garenontzat, giro ezin hobea da egungo hau, zeren alde guztietatik datozen kolpeak ikusi arren, gutaz trufa eta irri frango egiten dela ikusi arren, inoiz baino nabarmenkiago entzuten dugu pobre eta zapalduen orrua, non ezpairik gabe bizitzaren Jainko denaren ahotsa ezagutzen bait da.


1559E/2020 EBAZPENA, abenduaren 21ekoa, Osasunbidea-Nafarroako Osasun Zerbitzuko zuzendari kudeatzaileak emana, zeinaren bidez esleitzen baitira, merezimendu-lehiaketa bidezko lekualdatzea egin ondotik, Osasunbidea-Nafarroako Osasun Zerbitzurako Obstetrizia eta Ginekologiako erizain espezialisten (emaginak) hainbat lanpostu huts.\n1560E/2020 EBAZPENA, abenduaren 21ekoa, Osasunbidea-Nafarroako Osasun Zerbitzuko zuzendari kudeatzaileak emana, Osasunbidea-Nafarroako Osasun Zerbitzuan OOLTko medikuen, LZBko medikuen, LZAko medikuen, OOLTko laguntzako medikuen eta larrialdietako mediku ondokoen lanpostu hutsak esleitzen dituena, merezimendu-lehiaketa bidezko lekualdatzea eginda.\n1561E/2020 EBAZPENA, abenduaren 21ekoa, Osasunbidea-Nafarroako Osasun Zerbitzuko zuzendari kudeatzaileak emana, zeinaren bidez zenbait lanpostu huts esleitzen baitira, merezimendu-lehiaketa bidezko lekualdatzeaz, pediatriako fakultatibo espezialista, OOLTko pediatra eta ospitalez kanpoko larrialdietako pediatra izateko Osasunbidea-Nafarroako Osasun Zerbitzuan.\n1929E/2020 EBAZPENA, abenduaren 22koa, Osasunbidea-Nafarroako Osasun Zerbitzuko Profesionalen zuzendariak emana, zeinaren bidez onesten baita honako deialdi honetan onartu eta baztertu diren izangaien behin-behineko zerrenda: Nafarroako Foru Komunitateko Administrazioaren Osasunbidea-Nafarroako Osasun Zerbitzua erakunde autonomoko Nafarroako Ospitaleguneko Obstetrizia eta Ginekologia Zerbitzuan biologo klinikoaren 2 lanpostu huts oposizio-lehiaketa bidez betetzeko.\n1930E/2020 EBAZPENA, abenduaren 22koa, Osasunbidea-Nafarroako Osasun Zerbitzuko Profesionalen zuzendariak emana, zeinaren bidez onesten baita honako deialdi honetan onartu eta baztertu diren izangaien behin-behineko zerrenda: Nafarroako Foru Komunitateko Administrazioaren Osasunbidea-Nafarroako Osasun Zerbitzua erakunde autonomoren Nafarroako Odol eta Ehun Bankuan biologo kliniko izateko lanpostu huts bat oposizio-lehiaketa bidez betetzeko deialdia.\n1931E/2020 EBAZPENA, abenduaren 22koa, Osasunbidea-Nafarroako Osasun Zerbitzuko Profesionalen zuzendariak emana, zeinaren bidez onesten baita honako deialdi honetan onartu eta baztertu diren izangaien behin-behineko zerrenda: Nafarroako Foru Komunitateko Administrazioaren Osasunbidea-Nafarroako Osasun Zerbitzua erakunde autonomoko Genetika Medikoaren Zerbitzuan biologo klinikoaren lanpostu huts bat oposizio-lehiaketa bidez betetzeko.\n2175/2020 EBAZPENA, abenduaren 16koa, Nafarroako Unibertsitate Publikoko Ikerketako errektoreordeak emana. Haren bidez, ikertzaileen lan kontratazioa egiteko hautaprobetarako deia egiten da honako ikerketa proiektu hau garatzeko: “PC091-092 FOREST2+-Aplikazio fotokatalitikoetarako mikroerreaktoreetan oinarritutako fotoerreakzio sistema esperimentala”.\n2216/2020 EBAZPENA, 2020ko abenduaren 21ekoa, Nafarroako Unibertsitate Publikoko Ikerketako errektoreordeak emana. Haren bidez, ikertzaile doktore lanpostu bat bitarteko gisa betetzeko hautapen prozesurako deia egiten da.\nGORA JOTZEKO ERREKURTSOA, deialdi honen aurka: Osasunbidea-Nafarroako Osasun Zerbitzuko OOLTko medikuen 47 lanpostu huts, LZBko medikuen 6 lanpostu huts, LZAko medikuen 32 lanpostu huts eta larrialdietako mediku albokoen 5 lanpostu huts merezimendu-lehiaketa bidezko lekualdatzeaz betetzeko deialdia.\nGORA JOTZEKO ERREKURTSOAK, Osasunbidea-Nafarroako Osasun Zerbitzuko barrutiko fakultatibo espezialista izateko 283 lanpostu oposizio-lehiaketa bidez betetzeko deialdiaren aurka.\n2160/2020 EBAZPENA, abenduaren 14koa, Nafarroako Unibertsitate Publikoko errektoreak emana, Nafarroako Unibertsitate Publikoko Enpresen Administrazioko eta Zuzendaritzako Graduaren ikasketa-planaren aldaketa argitaratzea agintzen duena.\n2161/2020 Ebazpena, 2020ko abenduaren 14koa, Nafarroako Unibertsitate Publikoko errektoreak emana, Nafarroako Unibertsitate Publikoko Ingeniaritza Mekanikoko Graduaren ikasketa-planaren aldaketa argitaratzea agintzen duena.\n2162/2020 EBAZPENA, abenduaren 14koa, Nafarroako Unibertsitate Publikoko errektoreak emana, Nafarroako Unibertsitate Publikoko Materialen eta Fabrikazioaren Ingeniaritzako Unibertsitate Masterraren ikasketa-plana argitaratzeko agintzen duena.\nLekarozko ur-hornidurako sare berriaren proiektua. Behin betiko onespena\nFrancisco Joaquin de Irirarte Zaharren Egoitza. 1/2020. aldaketa 2020ko aurrekontuan. Hasierako onespena\n13/2020 aurrekontu-aldaketa. Hasierako onespena\nArau Subsidiarioetako aldaketa xehakatua. Hasierako onespena\n2020ko aurrekontuko aldaketa. Hasierako onespena\n2020ko 5. eta 6. aurrekontu-aldaketak. Behin betiko onespena.\n3/2020 aurrekontu-aldaketa. Behin betiko onespena.\n4, 5 eta 6/2020 aurrekontu-aldaketak. Behin betiko onespena\n19/2020 aurrekontu-aldaketa. Behin betiko onespena\nUrteko deialdia, dirulaguntzak emateko kulturaren, hezkuntzaren, kirolaren, berdintasunaren, gazteriaren eta landa garapenaren arloetan jarduerak egiten dituzten Tebas-Muru\nArtederretako entitateei. Laburpena\nAldaketak, tasak arautzen dituzten ordenantza fiskaletan.\nZuntz optikoa zabaltzeko plana, Orange España Comunicaciones Fijas SLU enpresarena. Hasierako onespena\nCitación. Juicio de delitos leves 1824/2020\nProcedimiento Seguridad Social 147/2020\nProcedimiento ordinario 452/2020-D\nEjecución de títulos no judiciales 67/2020\nEjecución de títulos judiciales 72/2020\nEjecución de títulos judiciales 55/2016\nProcedimiento de Despidos / Ceses en general 921/2019\nCitación. Procedimiento ordinario 549/2020


Legatz fideoak | Sukaldeko Errezetak\ndu fideuak Nire plater gogokoenetakoak dira eta ez bakarrik fideo lodiak dituztelako, baizik eta denbora gutxi behar delako. Hain errezeta sinple eta azkarra izanik, oso aproposak dira noizbait ez dago denbora asko sukaldatzekoLortu arkatza eta papera.\nHorrez gain, errezeta da bikaina txikientzat Fideoen artean arrain txiki bat simulatuz gero maite egingo dituzte eta ez dute arazorik jarriko bazkalorduan.\nTipula eta erdi 1.\n1 piper berde handi.\n2 tomate gorri.\n3 legatz izoztu solomo.\n400 g lodizko fideoak.\nArrain salda edo ura.\nLehenik eta behin, beharko dugu legatza desizoztu izoztuta. Freskoa bada, askoz hobea, nahiz eta presarik izan, hau da aukerarik onena. Arantzarik ez dagoela arretaz ikusi beharko duzu.\nBatekin hasiko gara irabiatu frijitu baratxuria, tipula, piperra eta tomatea. Dena ondo xehatuta, zartagin batean jarriko dugu su ertainean eta pixkanaka potxatzen joango gara, minuturo behin eraginez erre dadin. Hau xehatu eta berriro botako dugu zartagin berean.\nOndoren, arrain salda, gatza, ezkaia eta perrexila eta zaporeak lotzen utziko dugu. Horrez gain, legatza kubo ertainetan moztuko dugu eta zartaginean sartuko dugu saltsa berean egosi daitezen.\nArraina 5-10 minutu baino ez dagoela ikusten dugunean, fideoak eta ur baso bat gehituko ditugu. Batzuk prestatuko ditugu 10 minutu fideoak samurrak izan arte eta ura apur bat kontsumitu da.\nEgosteko denbora 20 minutu\nTotal time 40 minutu\nKilokaloria zerbitzatu bakoitzeko 278\nArrain errezetak, Errezeta sinpleak\nArtikuluaren bide osoa: Hasiera » Platerak » Arrain errezetak » Legatz fideoak\nPorrusalda bakailaoarekin, errezeta tradizionala\nOilasko bularrak txorizoarekin eta gazta saltsan beteak\nIkusi gure aukeraketa deskontu onenekin sukaldean eta etxean


Muskizko Udala - Muskizen hainbat ekitaldi egingo dira Emakumeekiko indarkeriaren aurkako nazioarteko egunean\nMuskizen hainbat ekitaldi egingo dira Emakumeekiko indarkeriaren aurkako nazioarteko egunean\nPuntu Lila bertako lehiaketa, “Calz-arte por la igualdad” izenburua duen jarduera artistiko eta kolektibo bat, eta Muskizko Bigarren Hezkuntzako Institutuak antolatu eta udalerriko hezkuntza zentroak elkartuko dituen ibilaldia dira Muskizko udalerrian Emakumemen aurkako indarkeria desagerrarazteko aurten aurrera aterako diren jarduera nabarmenenak.\nEkitaldi hauek gaur hasiko dira, azaroaren 22an, hain justu ere, “Indarkeriaren Korapiloa askatzen (Guatemala)” izeneko hitzaldiarekin. Hitzaldia kultur Etxeko M Aretoan izango da, 19:00etatik aurrera. Ostiralean, azaroak 24, herritarren elkarretaratzea izango da, Kultur Etxearen aurrean, 18:00etan; eta horren ondoren, Muskizko Emakumeen Elkarteak, parte hartze handia lortuz, urtero-urtero hutsik egin gabe antolatzen duen Puntu Lila txapelketaren sari banaketari ekingo zaio. Emakumeen aurkako nazioarteko egunaren harira, “Calz-arte por la igualdad” izeneko ekintza artistiko eta Kolektiboa eramango da aurrera, Meatzari plazan.\nAzaroaren 26an, meatzaldeko udalerriek Berdintasunaren aldeko eta Genero Indarkeriaren Aurkako Topaketa egingo dute, Las Carreraseko pilotalekuan, goizeko 11:00etatik aurrera. Las Carrerasera hurbildu nahi duten muskiztarrentzako autobusa izango da, hain justu ere, 10:40ean aterako da, El Crucero kaleko BBK-ko geltokitik. Las Carrerasera autobusez hurbildu nahi dutenek izena eman beharko dute, azaroaren 24a baino lehenago, udalerriko Emakumeen Elkartean.\nNolanahi ere, Muskiz BHI zentroak bideratutako ibilaldia da Emakumeen aurkako indarkeria desagerrarazteko aurrera aterako den ekintza aipagarriena. “Berdintasun bidea ibiltzen egiten da” lelopean, herriko hezkuntza zentroetako ikasleek udalerria zeharkatuko duen osteratxoa egingo dute, 10:30etik aurrera. Eguerdi aldera, herriko ikasleei harrera egingo die Udaletxean Borja Liaño Muskizko alkateak.\nLarunbatean, hilak 2, Beldur Barik Topaketa egingo da Eibarren. Ekitaldi horretan Beldur Barik EAEko lehiaketako sariak banatu eta indarkeriaren aurkako aurkezpenak, tailerrak eta bestelako ekitaldiak ere eskainiko dira. Eibarrera hurbildu nahi duten muskiztarrek Bizkaitik aterako diren doako autobusak izango dituzte. Informazio gehiago nahi duenak 946709936 telefonora deitu edo www.beldurbarik.org webgunean sar daiteke. Egitaraua bukatzeko, “Volar” izeneko filma eskainiko da, abenduaren 11n, 18:30ean, Kultur Etxeko M aretoan. Emanaldiaren ostean, hizketaldi bat izango da, filmeko protagonistekin.


San Lorentzo gainean, trikiti doinu eta animo artean - Berastegi - Tolosaldeko ataria\nSan Lorentzo gainean, trikiti doinu eta animo artean\nIrati Saizar Artola 2020-02-02 16:31\nNegu Trail lasterketako ibilbideak agintzen zuen moduan, probaren bigarren erdiari ekin aurretik, San Lorentzo gaina igo behar izan dute korrikalariek. Bertan zuten anoa guneaz gain, trikiti doinuak eta herritarren animoak izan dituzte lagun.\nLehenik, Urdelar (859 m) gaina igo dute, 6,8 kilometroan; ondoren, Moa lepora jaitsi dira, 8,8 kilometroan, San Lorentzo (808 m) igo aurretik; azkenik, Gorosmendira jaitsi eta gero, 11,6 kilometroan, Ipuliño (900 m) igo dute. Hortik, zuzenean joan dira herriko plazako helmugara. Proba erdialdera heldu denerako, jada lehen postuetan kokatutako partaideen artean aldeak zeuden.\nIñaki Olano eta Andrea Garay azkarrenak, III. Negu Trail lasterketan\nJosu Artutxa Dorronsoro ots 02 Berastegi\nGaur jokatu da, Berastegin, Negu Trail lasterketaren hirugarren edizioa. Gizonezkoetan, Iñaki Olano altzotarrak irabazi du; emakumezkoetan, ...


568531 - IRALE\nHistoria akademikoa edo historial akademikoa?\n(ikaslearen) historia akademikoa erabiliko genuke guk, baina pragmatikak historial erabiltzea ekarri lezake.\n1/ Kontsultan diozun bezala, euskal hiztegiek ez dute historial hitza jasotzen, baina Hezkuntza Sailak erabiltzen du bere idazkietan. Zein aukeratu, orduan?\n2/ Gaztelaniazko historial gure ohiko hiztegietan kontsultatu, eta historia, txosten, curriculum… ordainak baino ez ditugu aurkitu.\nEz da harrigarria: guk dakigula, gaztelaniaz baino ez da erabiltzen; gaztelaniaz bakarrik bereizten dira nolabait historia eta historial. Esate baterako, ingelesez medical history eta medical record erabiltzen dira mediku txostenari edo osasun txostenari esateko (eta frantsesez, dossier medical).\nBeste adibide bat jarriko dizugu. Hego Euskal Herriko hiztunok partida (mus partida) eta partidu (futbol partidua) bereizten ditugu, gaztelaniatik kalkatu egiten ditugulako; Ipar Euskal Herriko euskaldunek, berriz, ez dute horrelakorik: haientzat, denak dira partidak (poker partida, errugbi partida zein pilota partida).\nHori guztia dela eta, iruditzen zaigu (ikaslearen) historia akademikoa dela euskal ordainik egokiena.\n3/ Baztertu behar dugu historial hitza?\nGu oso pragmatikoak gara. Euskaltzaindiaren Hiztegiak (Hiztegi Batuak) ez du jasotzen, baina jaso beste erremediorik ez du izango noizbait kontzeptu hori emateko premia duenak historial zabaltzen badu, edo gure euskarazko komunikabide nagusietan forma hori baliatzen badute.\nHezkuntza Sailaren idazkietan historial akademiko ageri bada, oso zaila izango da joera hori iraultzea, erakunde horri (hezkuntzako profesionaloi, hain zuzen ere) baitagokio bete-betean kontzeptua.\nGainera, Egungo Testuen Corpusean arakatuta konprobatu dugunez, arazo handirik gabe erabili dute historial terminoa Berrian, Argian, literaturan, ETBn…: egin klik hemen, eta ikusiko dituzu adibideak. Baina adibide horiek gorabehera, konprobatu dugu maizago erabili direla historia klinikoa eta historia akademikoa (esaterako) historial klinikoa eta historial akademikoa baino.\nHona zenbait adibide (ehunka daude):\n· Chaddyren historia akademikoa Miss Bulstroderena baino hobea zen, baina Miss Bulstrodek izan zuen Europa osoan famatua egin zen eskola bat antolatzeko eta sortzeko sena. (Katua usategian, Agatha Christie (Koro Navarro), Igela, 2006)\n· Diagnostikoa egiteko, lehenengo historia klinikoa eta bere bizi-konstanteen azterketa fisiko eta neurologiko zehatza egin behar zaizkio gaixoari. (Berria, 2004-11-10)\n· Bizi-testamentua gaixoa tratatuko litzatekeen osasun zentroan eman beharko litzateke, bere historia klinikoari gehitzeko. (Euskaldunon Egunkaria, 2000-12-23)\n· Eta jarraian, duela 20-30 urte hartutako datuak denbora luzean prozesatu dituzte, eta horrekin batera, aztertutako pertsona horien eboluzioa eta beren historia klinikoa ere kontrolatu dute. (Argia, 2005-03-20)\n· Nahi baduzu, Goioren historia klinikoa erakutsiko dizut.' (Lagun izoztua, Joseba Sarrionandia, Elkar, 2001)\n· Historia kliniko bakarretan, aberatsena eta xeheena, berriz, Richard Gregoryk eta Jean Wallacek eman digute. (Antropologo bat Marten, Oliver Sacks (Xabier Olarra), EHU, 2003)


Bitarturen Zerbitzuak - Consejo Superior de Cooperativas de Euskadi\nHome Bitartu Bitarturen Zerbitzuak\nGatazken ebazpen osagarri deritze kooperatiben barneko bizikidetzan gertatzen diren gatazkak prozesu judizialetatik kanpo ebazten laguntzeko metodoei.\nBitartuk gatazken ebazpen osagarrirako orientazio-zerbitzua eskaintzen die kooperatibei eta kooperatibistei. Horren bitartez, abokatu aholkulari baten arreta jasoko dute.\nAbokatu aholkulariarekin harremanetan jarri\nAdiskidetzea aurkakorik ez duen desadostasunak ebazteko mekanismo bat da. Helburua da Bitarturen aurrean akordio batera iristea, eta, zenbaitetan, Bitartuk akordioa proposa ere egin dezake.\nAdiskidetze-prozesuetan, Bitartuk hirugarren gisa jokatuko du, eta alderdiek gatazkaren irtenbidea adostuko dute haren aurrean.\nLaguntza bidez negoziatzeko sistema bat da bitartekaritza. Gatazka bateko alderdiak desadostasuna haien kabuz ebazten saiatzen dira, Bitarturen laguntzarekin. Kasu honetan, Bitarturen eginkizuna da komunikazioa erraztea eta bideratzea.\nBitartekaritza-prozesuetan, gatazkan parte hartzen duten alderdiek haien arteko desadostasunak ebazten dituzte, hirugarren neutral baten laguntzarekin (bitartekaria) akordio batera iritsiz. Bitartuk bitartekaritza egiteko profesionala aukeratzen lagunduko die.\nArbitrajea gatazkak bide judizialetatik kanpo ebazteko tresna da. Alderdiak prozedura arautu batean sartzen dira, eta Bitarturi uzten diote arbitro bat izenda dezan. Arbitroak bi alderdientzat loteslea izango den erabaki bat hartzen du, zuzenbidea edo ekitatea aplikatuz, eta, horrela, gatazkari amaiera ematen zaio.\nBitartekaritza-prozeduretan, alderdiek onartzen dute arbitro gisa jokatzen duen hirugarren baten erabakiari men egitea, eta Euskadiko Kooperatiben Goren Kontseiluak izendatzen du arbitro hori.


OSCAR SARIEN ZUZENEKO KONTAKETA GAZTEZULON! — Gaztezulo\nOSCAR SARIEN ZUZENEKO KONTAKETA GAZTEZULON!\nOSCAR SARIEN ZUZENEKO KONTAKETA GAZTEZULON! Gaizka Izagirre eta Ane Urrutikoetxea kazetariek zuzenean konektatuko dute igande honetan Los Angelesekin; alfonbra gorriko gertaerak eta galaren nondik norakoak ezagutu nahi badituzu, adi gure sare sozialei! https://www.gaztezulo.eus/albisteak/oscar-sarien-zuzeneko-kontaketa-gaztezulon https://www.gaztezulo.eus/albisteak/oscar-sarien-zuzeneko-kontaketa-gaztezulon/@@download/image/GAZTEZULO_OSCARSARIAK.jpg\nGaizka Izagirre eta Ane Urrutikoetxea kazetariek zuzenean konektatuko dute igande honetan Los Angelesekin; alfonbra gorriko gertaerak eta galaren nondik norakoak ezagutu nahi badituzu, adi gure sare sozialei!\nBadator zinemaren festa handia, eta GAZTEZULOk ez du galduko. Igande gauean, zuzenean ariko dira Gaizka Izagirre eta Ane Urrutikoetxea erredaktoreak sare sozialetan. Los Angelesekin zuzeneko konexioa eginez, alfonbra gorriko sekretu guztien eta sari banaketaren une zirraragarrienen berri emango dute.\nAlfonbra gorriko modelo ikusgarrienak, aldarrikapenak (#metoo #timesup) eta bestelako gertaera bitxiak zuzenean ezagutu nahi badituzu, adi Ane Urrutikoetxeak sarean kontatuko duenari. Ondoren, hitza Gaizka Izagirreri pasako dio; bera izango da galako sari banaketen eta tartean gertatu daitekeen guztiaren inguruan informatzeko arduraduna.\nGogoratu; igande gauean, konektatu Hollywoodeko glamour guztiarekin GAZTEZULOko sare sozialen bitartez!!\nOraindik ez duzu GAZTEZULOKO OSCAR KINIELAn parte hartu? Zeren zain zaude? Egin klik beheko irudian!


“Baskoniak Liga irabazteko Ivanovic oso garrantzitsua izan da” | Mondraberri Arrasateko Ataria\nHasiera Kirolak BESTEAK “Baskoniak Liga irabazteko Ivanovic oso garrantzitsua izan da”\nArgazkiak: MB artxiboa eta Iraurgi.\n“Neurri batean ustekabean harrapatu nau, taldea denboraldi honetan bere onenean ez zegoen. Hala ere, koronabirusari loturik, Liga formatu honetan bukatzea erabaki da, Errege Koparen formatua bezalakoa, eta horretara ondo moldatu dira”.\n“Asko sufritu dute, partidu guztiak gutxigatik irabazita, baina Dusko Ivanovicen nortasunarekin taldeak aldaketa handia izan du, eta titulua lortu dute”.\n“Inor gutxik ikusten zuen Baskonia faborito bezala, bere maila azken urteetan aurrekoetan baino baxuagoa izan da, lehia batez ere Barça eta Madrilen artekoa izan da, eta batez ere Lasoren taldeak menperatu ditu lehiaketa guztiak”.\n“Baskoniak Liga irabazteak bultzada handia da hemendik aurrera gauzak ahalik eta ondoen egiteko. Argi dago Ivanovicek taldearen ekarpen berezia egiten diola. Batzuek diote estrategiarik ez duela, bere jokoa begi bistakoa dela: defentsa gogorra eta kontraerasoan jokatzea ahalik eta gehienetan”.\n“Nik Ivanovic ondo ezagutzen dut, eta entrenamenduetan behin baino gehiagotan errepikatzen du mugimenduak egitea berak nahi duen moduan egiteko. Partiduetako azken segundoetan nabari da entrenamenduko lana. Adibidez atzoko finaleko azken jokaldian igarri zen nolako entrenatzailea den Dusko”.\n“Baskoniak 4 liga irabazi ditu, horietako 3 Dusko Ivanovicekin. Berarekin ere Errege Kopak eta Superkopak irabazi izan ditu. Beraz taldarentzat Dusko gidari izatea oso garrantzitsua da. Oraintsu irakurri dut datorren denboraldian Gasteizen jarraituko duela. Lan bikaina egin dezake, eta entrenatzaile aproposena da Baskoniak tituluak lortzen jarraitzeko, edo behintzat horretan ahalegintzen jarraitzeko”.\n“Baskonia une garrantzitsuenetan maila oneneko taldeen artean izan da. Lehiaketa formatu hau berarentzat mesedegarria da. Baliteke Liga amaitu izan balitz futbol ligan bukatzen ari den bezala (partidu guztiak jokatuz) Baskoniak ez luke izango orain izan duen zortea”.\n“Baskonia iaioa da horrelako lehiaketetan (Kopa, Final Four,…), eta esperientzia handia dauka. Gainera oso sasoiko iritsi da moralki eta fisikoki. Lesionatutako edo ukitutako jokalariak berreskuratzen zorte handia izan du, Bildoza esaterako. Maila bikaina eman dute, eta erakutsi dute Baskonia beti kontuan hartu behar dela”.\n“Titulu hau oso garrantzitsua da askorentzat Baskonia azken urteetan gainbeheran zegoelako. Nire ustez, ez zegoen horrela, baina bai bere fitxaketa politika txarra edo ez-zuzena izan da. Klubak batzuen aldeko apustua egin dute, baina gero ez dute maila nahikoa eman azken denboraldietan. Gainera ez da zorionekoa izan, lesioek eragin handia izan dute”.\n“Hala ere, Liga irabazteak Zuzendaritzan poz handia eragin behar du, nahiz eta pandemiaren ondorioz baldintzetan izan. Haize freskoa da bere proiektuak biziberritzeko eta datorren denboraldia prestatzeko”.\n“Nik uste baja asko egongo direla datorren denboraldira begira. Baskoniak ezingo die kanpotik etorriko die eskaintzei erantzun, adibidez zurrumurruen arabera CSKAk Shengeliari milioi askoko eskaintza egingo dio. Bildoza ere baliteke beste talde batean jokatzea”.\n“Baskoniak Liga irabaztea oro har euskal saskibaloiarentzat lorpen itzela da. Gasteizko taldea eta Bilbao Basket azken fasea jokatzeak erakusten du Euskadin gauzak ondo egitearen aldeko apustua egiten dela”.\n“Ez daukate lehen zeuzkaten milioi askoko aurrekontuak, baina hala ere kapaz izan dira euskal zaletuoi gorakada bat eragiten. Bagenuen horren beharra”.\n“Zorionak Baskonia, denboraldiko azken zatian zirrara eragin digu, eta titulu honek balio dezala Baskoniaren eta Bilbao Basketen proiektuak bezalakoak errespetuz tratatu daitezen. Badirudi beti elitean egon behar dutela, baina euren une txarrak ere bizi dituzte. Ea lorpen honek balio duen goialdean jarraitzeko eta lortzeke daukagun Final Fourra lortzeko”\n“Kristona da, saskibaloiaren ikuspuntutik analizatuta, Baskoniari on egin dio konfinamenduak, izan ere, Dusko Ivanovic-ek bere zigilua taldeari jarri ahal izan dio, garaipenean sinestarazio dio eta puntuan jarri du txapelketa honetarako”.\n“Gainera, Baskonia oso ondo moldatzen da formatu honetan, izan ere, partidu gehiago talde handien aurka jokatu behar izan denean, zailagoa izan du irabaztea”.\n“Hortaz gain, Baskoniak dena ondo egin du: jakin izan du partiduak nola bideratu, ideia horretan sinetsi du, eta zorte pixka bat aldeko izan du. Saskibaloizale eta Baskoniazale batentzat hau kristona da, ezin da azaldu”.\n“Ni sare sozialetan ibili naiz, eta lagunekin ospatuko dut batez ere saskibaloi munduko lagunekin. Baliteke Gasteiza bertaratzea eta ospatzea baina pasatu barik. Ospakizunak egitekotan, tentuz egin behar dira. Ez da garai onena kaleetan zoroen pare ibiltzeko. Klubak ere zentzuz jokatzera dei egin du. Beraz, Andra Mari Zuriaren Plaza betetzea beste baterako utzi beharko dugu”.


Zerbitzua nola ikusten den | Zerbitzua nola ikusten den – iparraldekohitza\notsaila 1, 2019\nZerbitzua nola ikusten den\nTrenbideetako hiru langile sindikatuk (CGT, LAB, Sud Rail) kritikatu dute SNCF-Eskualdea-Elkargoa hirukoteak 2019rako adostu eskaintza Baiona eta Donibane Garazi artean. Garazirako lotura ez dadin galtzaile atera, kontraproposamena egin dute. Eskualde kontseilua, baina, ez da ados eskaintza berriari eginak zaizkion oharrekin.\nCGT, LAB eta Sud Rail trenbideetako langile sindikatuetako ordezkariek deitoratu dute Baiona eta Garazi arteko burdinbideko SNCF, Akitania Berria eta Euskal Elkargoko Mugikortasunen Sindikatuak abenduan adostu duten proiektua. Kontraproposamena egin dute, bidenabar.\nDamien Rudant eta Julien Delion, CGT sindikatukoak, eta Thomas Giacomini, LABekoa. BOB EDME\nSindikatuek dolu dute hautetsiek indar guzia eman baitute Baiona eta Kanbo arteko loturen hobetzeari, Garazirekiko lotura pare bat kenduz. Bataren eta bestearen proposamenen arteko desberdintasuna hiru trenena da guti gorabehera. Hautetsiek onartu SNCF Mobilitesen proposamenak, Donibane Garazitik Baionara doan 09:00etako trena kendu du, baita Baionatik arratsalde hastapenean itzultzen dena ere. Eguerdi parte horretan Kanborako joan-jin baten gehitzeko. Langileek ez diote kanore handirik ikusten, etxetik lanerako bidaien beharra goiz eta arratsetakoa delakoan. Salatzen dute, haatik, Garazirako bi trenen kentzeak ondorio zuzena duela garaztarrentzat eta hara doazen bidaiarientzat, AHTrekilako bi lotura jauzarazten baititu.\nMathieu Berge Akitania Berriko kontseilaria da txostena eskualdearentzat segitzen duena. Langileen oharra entzun du, baina dudan ezartzen du 09:00etako Donibane Garazi-Baiona tren horren baitezpadakotasuna: “Etorkizunean, goizeko bigarren AHT horrekin lotura egitea, zergatik ez. Baina sindikalistek eman dituzte erabiltzaile kopuruak tren horrentzat? Zeren eskaintza bat eraikitzen delarik, egiten da masarentzat. Eskaintza batekin 300 jende ezartzen badituzu trenean goizero eta hautua egin behar bada bi pertsona trenean sartuko dituen beste lotura batekin, fite ikusia da”. Nahiz arazoa ez den horretan, goizeko tenoreetan bi proposamenak (SNCFrena eta langileena) berak baitira Kanbotik.\nLangile sindikatuek eskatzen dute Donibane Garazitik 09:00etan doan trena mantentzea, 10:11ko AHTarekin lotura ez galtzeko. Halaber, 13:03ko trenarentzat eta Garazirat itzultzeko 14:30ekoarekin, jakinez Parisko AHTa 13:50ean heltzen dela Baionarat. LABeko Thomas Giacominik gezurtatu du Bergek aipatu bidaiari kopurua Garaziko trenarentzat: “Nola sartzen ote dira beilariak? Alemaniatik, Kanadatik heldu dira, eta denak Bordele eta Parisera doaz gero Baionatik. Haiei esker bizi da trenbide hori. Apiril eta urri artean erabiltzaileak badira. Gure proposamena ez du ikusia ere Bergek, eta hori erraten du”. Beilariez bestalde erabiltzaile gehiago badela azpimarratu du, gainera: “Garazin bada jendea trena hartzen duena ez baitu autorik, mediku ordu bat dutelako Baionan, adibidez. Adineko jendeak dira. Edo ateraldia egin nahi dutelako. Eta ez dute goizeko seietan hartuko trena. 09:00etan, bai. Hori da zerbitzu publikoaren izpiritua”.\nSpinetta txostenetik erditu SNCFren erreformaren azpi-asmoak piztu dio lotsa LABeko kideari: “Haien xedea da Donibane Garazitik agenteen kentzea Kanborat eramateko. Leihatila tenoreak 72 orenetarik 36etarat mendratu dizkigute orain. Hondarrean, ez da gehiago zerbitzu publikorik izanen Garazin hola segituz”. Urrunago doa, burdinbide horren pribatizazioa iragarriz: “Ene ustez, Baiona eta Kanbo arteko gaur egungo departamendu autobusa kenduko dute Garazi eta Kanbo artean jartzeko. Trenak emendatuko dituzte Kanbo eta Baiona artean, metro baten gisan, eta pribatuari salduko. Euskotren gisako bat”.\nMathieu Bergek ez diro onar arrangura hori: “Eskualdeak 60 milioi euro jarri ditu Donibane Garazirako trenbidearen berritzeko. Zintzoki, uste duzu 60 milioi jarriko genituela trenbide horren galtzera uzteko? Menturaz, nazio mailan, trenbide ttipiak hetsi nahi dituzte, baina eskualde mailan ez da sekula hala izan, kontrakoa”. Alabaina, 2019ko adostu duten proposamen berriarekin, trenbidea indartuko dela uste du Bergek, bai Kanborentzat, bai Donibane Garazirentzat: “Guk manatu diogu SNCF Mobiliteseri, eta hark, ezaugarri teknikoen arabera egin digu proposamen hori. Orain artekoari begiraturik, proposamena, halere, guziz interesgarria da. Baiona eta Kanbo artean, etxea-lana eskaintza maiztasun handiagoarekin eta eraginkorra egin daiteke. Lan haste eta lan uzteentzat tenore eraginkorrak lortu ditugu Baiona eta Donibane Garazirentzat”. Aitortu du, halere, gehiago eskatua ziotela tren konpainiari: “Egia errateko, tren bat gehiago eskatu genion SNCFri bost joan-jin egiteko lauren ordez, baina erran digute ezin zela. Zailtasun teknikoak aipatzen dituzte… ez da aise”. Zailtasun teknikoena ez du onartzen Giacominik: “Gezurra da. Badu urteak egiten ditugula bost joan-jinak uztailean eta agorrilean”.\nEskualde kontseilari baionesak dio sindikatuek kritika ezkorra baizik ez dutela egiten, aitortu gabe erdietsi den aitzinamendua: “Damugarri zait ez dezaten erran tren kopurua bikoiztuko dugula trenbide horretan, nolabait RER sistema bat ezarriz Errobi ibarrean. Erabilpen gastua bikoiztuko dugu milioi batetik bi milioi eurotara. Ez dut arazorik horrekin, baina domaia da beti erratea eskaintza ez dela nahikoa, ez ditugula jendeak aski entzun. Bai, baina bikoizten dugu trena, kaia handitzen Kanbon, eta fite joan behar genuen”. Giacominik zuzenki erantzun dio oharrari: “Gezurra da erratea ez dugula onartzen aitzinamendua. Erran dugu prentsaurrekoan ados ginela etxea-lana bidaiarentzat goizeko eta arratsalderako egina den eskaintzarekin”.\nTrenbide langileek ez dute ulertzen, bestalde, zergatik ez diren Errobi ibarreko balizko erabiltzaileak galdekatu, beharraren neurtzeko. Bergek erantzun du ez dutela astirik izan, proposamena laster behar zutelako atera. Giacominik gutiago aski zuen ihardesteko: “Erraten du zalu-zalu aritu behar zutela, ez zutela inkesta baterako astirik. 2016ko urrian izan nintzen Jean Rene Etxegarairen ikustera, jakinik Elkargoak txostena bere gain hartuko zuela. Hiru urtez ez dutela astirik izan jendeari galdegiteko nondik abiatzen diren etxetik, zer tenoretan, eta lana noiz uzten?”. Eskualde kontseilariari iduri zaio iritzi bilketa egin dutela, alta: “Trenbide horrek geltokiak dituen herri guzietako auzapezen ikustera joan gara. SNCFri egin diogun galdea eraiki dugu auzapezek aipatu beharretarik”. Ez da ados entzuten duelarik sindikatuekin ez dela mintzatu. CGTrekin harreman jarraituak dituela dio: “Ez da arras egia ez dela hitz trukerik izan. Menturaz, ez da aski kualitatiboa izan, baina handixkoa da erratea ez dela izan. Urte guziz antolatzen ditugu trenbide batzordeak, eta herritarrak gomit dira. Azkena, Biarritzen zen urrian”.\nLABekoak dio langileak ez direla entzunak izan, egin dituzten entseguetan. Beren kontraproposamena helarazi diete erakundeei, baina oraino arraposturik gabe direla salatu du: “Hautetsi bakar batek ez gaitu deitu; gero, elkarren artean bilduko dira, eta erranen dute marmarika ari garela beti”. Atea ez du hetsi Bergek: “Eskaintza horrekin abiatu gara, baina urte guziz aldatzen dira trenbide eskaintzak. Beraz, ez bada aski eta hobetu behar bada, sartuko ditugu elementu berriak”. Hitza urrunago eraman du, bukatzeko: “Gero, sindikatuekiko eztabaida gune bat sor dezagun trenbide horri buruz, zergatik ez! Haien eskaerak jada hartu ditut, eta pentsatzen dut gidaritza batzordea eginen dugun ondoko aldian galdea eginen dudala zergatik [trenbide langileen] eskaintza ezin den atxiki”. Ez daki, haatik, noiz izanen den zuzen ondoko gidaritza batzorde hori. “Orain arte sei astetarik bildu gara”.\nClaude Olive, eskaintzaren lanetan parte hartu duen Euskal Elkargoko Mugikortasunen Sindikatuko lehendakariak ez die erantzun Hitza-k egin galderei, trenbideetako langileen oharren ondotik. Elkargoko komunikazio zerbitzuaren erantzun motz bat heldu zaie, idatziz, komunikabideetako erredakzioei, errateko Sindikatua eta Elkargoa proiektuko “partaideak” direla, baina ez dutela nehondik ere “erabakitzeko gaitasunik”, nahiz “proposamen egile” gisa segitzeko prest diren.\nHaserre da jarrera horrekin Giacomini: “Amore ematen dute, uzkurtzen direlako. Akitanian berean badituzu guneak ehun aldiz tren gehiago dituztenak, alta Baionako hirigunea eskualdeko bigarrena delarik handitasunez”. Ez du sinesten tokiko hautetsiek ez dutela presio egiten ahal. Beste eskualde bateko adibidea dauka honen erakusgarri: “Alsazian 40 kilometroko trenbide bat berpiztu dute —gureak 52 ditu—, Estrasburgoraino doana. Erabiltzaileen, tren langileen eta hautetsien artean eraman dute lana, eta gaur egun sekulako arrakasta du. Hemen, hautetsiak bakarrik ari dira Bordele eta SNCF-rekin”.\nFede txarra dutela dio sindikatu kideak, eta “utzikeria” ez dio barkatzen Mugikortasunen Sindikatuko buruari: “Mugikortasunen buru ezarri dute Euskal Elkargoaren sortzearen kontra zena. Hor onartzen badu egina den proposamena, suntsitzailea da Elkargoarentzat, lurralde bat osoa ahantzia baita”. Baxenabarre, hots. “Elkargoak ez du erabakitzeko botererik, ados, baina aski dute fermuki erratea SNCFk eta Eskualdeak tranpa egiten dutela”. Gehiago dena, Elkargoak iragan martxoan AUDAP egiturari eginarazi tren joan-jinen proposamena, sindikatuen arras idurikoa zen. “Elkargoaren lehen proiektu hori 2018ko martxokoa zen. [SNCFren] Trenbide erreforma baino lehenagokoa, hain zuzen”.\n“Ez du deus ulertu bere artistak laguntzen ez dituen kulturak”\n«Baliteke batzuetan trabagarri izatea, baina garraztasuna dut trama»


Orain eskuragarri daude "Losing Alice" seriearen lehen 4 atalak Apple TV + | n Mac-ekoa naiz\nApple-k Apple TV + telesailean eskuragarri dauden serieen katalogoa zabaltzen jarraitzen du ia astero. Joan den astean Zerbitzariaren bigarren denboraldiko lehen kapitulua, hori estreinaldia audientzia gehiago izan du lehen denboraldiko lehenengoa elkarrekin baino.\nOrain beste serie baten txanda da, oraingoan Losing Alice dramari buruz hitz egingo dugu. Beste bertsio batzuek ez bezala, Applek streaming bideo zerbitzuan zintzilikatu du lehenengo 4 atalak, ziurrenik, guri beltzeko inspirazio sail berri honetara lotu gaitezen.\n"Losing Alice" bidaia zinematografiko zirraragarria da, flashbackak eta flashforwards-ak erabiltzen dituen narrazio konplexu asebetegarrian ikuslea bere protagonistaren adimen kontziente eta inkontzientetik zehar eramaten duena.\nSerie honek Alice (Ayelet Zurerrek antzeztua) jarraitzen du, 48 urteko zinema zuzendaria, bere familia hazi zuenetik ez duela garrantzirik sentitzen. Trenean bilera labur bat egin ondoren, 24 urteko gidoilari batekin, Sophierekin (Lihi Kornowskik antzeztua), obsesionatu egiten da eta bere osotasun moralari uko egiten dio boterea, garrantzia eta arrakasta lortzeko.\nFaust emakumezko honen prismaren bidez, serieak jelosia, errua, zahartzearen beldurra eta emakumeek elkarren artean eta besteekin dituzten harreman konplexuak bezalako gaiak aztertzen ditu. Baina, batez ere, "Losing Alice" emakumezko zuzendariari zuzendutako maitasun gutuna da, oraindik ere arraroegia.\nAlice galtzea da Apple koprodukzioa Dori Media ekoizle israeldarrarekin. Seriak Ayelet Zurer du protagonista Alice eta Lihi Kornoswky-ren paperean Sophie-ren rolean. Aktoreen gainerako aktoreak Gal Toren, Yossi Marshek, Shai Avivi, Chelli Goldenberg eta Hadas Jade Sakori dira.\nArtikuluaren bide osoa: Mac-ekoa naiz » Apple » Berri » "Losing Alice" seriearen lehen 4 atalak eskuragarri daude orain Apple TV + -en\nMagic Mouse bat sintonizatu zuten haririk gabe kargatzeko


Donostia Zinemaldia :: Futatsume no mado / Still the Water\nNaomi Kawase Cannesko zinema-jaialdiko Urrezko Kameraren irabazle gazteena izan zen, Suzaku izeneko lehen film luzearekin (1997). Hamar urte geroago, Cannesera itzuli zen, Mogari no mori filmarekin eta Epaimahaiaren Sari Berezia lortu zuen. Egin dituen dokumental ugarien artean, Genpin izenekoak (2010) urte bereko Donostia Zinemaldian parte hartu, eta Fipresci saria lortu zuen; Sky, Wind, Fire, Water, Earth dokumentala, berriz, «.doc – Ez-fikzioaren bide berriak» atzera begirakoaren parte izan zen. Still the Water 2014ko Cannesko zinema-jaialdian lehiatu zen.


Bake Epaileak erregistro zibilaren arduradun - Gaiak - Euskonews & Media\n1. Bake epaileak Erregistro Zibilaren organo ordezkari gisa\nBotere Judizialaren Legeak profesionalak ez diren epaile legoek zerbitzatutako organo moduan eratzen ditu bake epaitegiak. Organo hauek funtzio jurisdikzionalak ezezik, erregistrokoak ere betetzen dituzte. Izan ere, Botere Judizialeko Lege Organikoak1 Erregistro Zibileko eskumenak Bake-Epaitegiei esleitzen dizkie beren eskumena gauzatzen duten udalerrietan. Baina zentzu honetan argitu behar da lehen auzialdiko epaileen mendekotasunez jarduten dutela. Lehen auzialdiko epaileak Udal-Erregistro Zibilen arduradunak dira, baina ordezkaritzaz eta berauen ikuskatze eta zuzendaritzaren menpe bake epaitegiek bere udal-eremuan beteko dute erregistro-funtzioa. Honela, lehen auzialdiko epaileek Erregistro Zibil nagusiak eramaten dituzte eta hauen menpe bake-epaitegirenak daude, edo beste hitz batzuetan esanda, azken hauek Erregistro Zibil ordezkariak dira. Dena den, batzuen eta besteen ahalmenak berdinak dira, erregistro-espedienteen izapideari dagokionez izan ezik.\n1957ko ekainaren 8ko Erregistro Zibilaren Legeak eta 1958ko azaroaren 14ko Erregistro Zibilaren Erregelamenduak Erregistro Zibilari buruzko jarduera arautzen dute, eta, ulertzekoa denez, indarrean sartu zirenetik aldaketa kontaezin burutu dira. Gainera Justizia Ministerioaren Erregistro eta Notaritzaren Zuzendaritza Nagusiak hainbat erabaki, instrukzio eta zirkular eman behar izan ditu bi arau hauen edukia argitzeko, segurtasun juridikoa lortzeko eta gizarte-errealitatera moldatzeko helburuz.\n2. Erregistro Zibileko bake epaileen funtzioak\nIkus ditzagun orain bake epaileek dituzten Erregistro Zibileko funtzioak. Honako hauek dira:\nEzkontza barruan izandako seme-alaben jaiotzako inskripzioak legezko epe barruan egitea.\nHeriotzako inskripzio arruntak egitea.\nErlijio-ezkontzeen inskripzioak egitea, egiaztagiri egokia aurkeztuta.\nAurretiko espedientea bideratu dituzten ezkontza zibiletako inskripzioak egitea.\nJaiotza, ezkontza eta heriotza-ziurtagiriak egitea. Ziurtagiri hauek betiere epaileak eta idazkariak emanak eta sinatuak izango dira.\nBizitza eta egoeraren fedearen ziurtagiriak egitea.\nBake epaileek ezin izango dute aipatutakoetatik desberdina den beste edozein idazpen bat egin, lehen auzialdiko epaile arduradunaren idatzitako instrukzio berezirik jasotzen ez badute, salbuespen batekin: premiazko egoeran denean izan ezik. Kasu hauetan Erregistro Zibilaren epaile arduradunari dagokio kalifikazioa egitea eta bake epaileak kalifikazio-irizpide hauen menpe egingo du inskripzioa. Edozein kasutan, Erregistroaren arduradunak ezarritako zeregin guztiak beteko dituzte.\nIkus daitekeenez Erregistro Zibil delegatuek oso funtzio zehatzak eta mugatuak dituzte. Izan ere, mugaketa funtzional hau bake epaileei falta zaien formazio juridikoan oinarritzen da.2\nHasieran azaldu dugunez, bake epaileek lehen auzialdiko epaileen menpe jarduten dute. Honela izanik, bake epaileei erregistro-jardueran zehar sortutako dudak edo arazoak argitzea lehen auzialdiko epaileei dagokie. Hauek bake epaileen dudak argitu eta akatsak zuzenduko dituzte, eta beharrezkoa denean instrukzioak eman diezazkiekete haien zereginak bete ahal izateko. Izan ere, halabeharrezkoa denean, eta gutxienez urtean behin, beraien ardurapean dauden Erregistroak ikustatuko dituzte idazpen, artxibatutako dokumentuak eta eginbide guztiak aztertzeko eta funtzionamendu egokia lortzeko helburuz beharrezkoa dena egiteko.\nNolanahi ere, esan behar da aipatutako funtzioen zerrenda ez dela numerus clausus; badaude beste batzuk araudi honetan jasotzen ez direnak, hala nola, nazioarteko adopzioen inskripzioak edo izaera judiziala duten inskripzioak.\nHonetaz aparte, azpimarratzekoa da erregistro-praktikan ez direla betiere legeak ezarritako arauak eta mugaketak errespetatzen.3 Kasu batzuetan, bake epaileek egoera zibileko borondatezko adierazpenak jasotzen dituzten aktak formalizatzen dituzte (filiazio-aitorpenak, onarpenak, izen-deituren aldaketak agerpen hutsagatik,...), nahiz eta hauen kalifikaziorako eskumenik ez izan. Beste kasu batzuetan erregistro delegatuek instrukzioa eskatzen diote arduradun nagusiari, telefono-bidezko informazio labur batean edo faxez bidalitako deklarazioaren aktaren kopia batean oinarrituz; gainera behin baino gehiagotan instrukzioa ez da idatzizkoa (arauak eskatzen duen bezala), eta ez da epaile arduradunaren zuzenekoa ere.\n3. Erregistro Zibilaren eraketa: Atalak eta Liburuak\nLegeak aurreikusten du Erregistro zibila 4 ataletan banatzen dela: lehengoa, “Jaiotzak eta orokorra”; bigarrena, “Ezkontzak”; hirugarrena, “Heriotzak”; eta laugarrena, “Tutoretzak eta legezko ordezkaritzak”.4 Atal bakoitza liburu desberdin batean eramaten da.\nBaina bake epaileen ardurapean dauden erregistroetan aipatutakoetako lehenengo hiru atalak baino ez dira5. Beraz, Udal-Erregistroetan ez dago 4. atala (“Tutoretzak eta legezko ordezkaritzak”). Izan ere, 4. atala bakarra izango da barruti judizial osorako eta lehen auzialdiko epailearen esku egongo da, hots, Erregistro Zibil nagusietan bakarrik dago.\nAtal bakoitzaren barruan liburuak edo tomoak dira. Berauek atal bakoitzerako eredu normalizatu berezian liburuak dira; hau da, liburu normalizatuak dira. Liburu berezi hauetan gauzatzen diren egoera zibilari buruzko egitateak (inskribatu beharrekoak) inskribatzen dira, bata bestearen segidan eta zenbakia ipiniz. Erregistro Zibilari egitate edo egoera zibil bakoitzaren adierazpenak nahiz tituluak jakinarazten zaizkion ahala, inskripzioak elkarren segidan burutzen dira.\nInskripzioak egiteko hizkuntzari dagokionez ekainaren 22ko 12/2005 legearen ondorioz, hizkuntza ofizial propioa duten autonomia erkidegoetan Erregistro Zibilaren orriak bi hizkuntza ofizialetan (gazteleraz eta bestean) antolatu behar dira. Idazpenak gazteleraz edo erregistro zibila dagoen autonomia erkidegoko berezko hizkuntza ofizialean egingo dira, adierazpena zein hizkuntzatan egin den edo aurkezten den agiria zein hizkuntzatan idatzita dagoen.\nInskripzioen liburuetaz gain Liburu Osagarriak daude: Eguneko Liburua, non dokumentu guztien sarrera eta irteera, zuzeneko inskripzioa ekartzen ez duten adierazpenak eta idazpen marjinalen eguna, tomoa eta orrialdea jasotzen diren; Pertsonal eta Inbentarioko Liburua, non alde batetik, Liburuak, legajoak, eta artxibatutako gainerako objektuak, eta bestetik, Erregistro Zibileko langileen kargu-edukitze eta uztea eta ordezkapenak zehazten diren.\nBestalde, bake epaileen menpeko erregistro zibiletan paper-sortak (legajoak) daude. Paper-sortak artxibatutako dokumentuak dira, kontserbatu behar direnak, jaiotza, ezkontza edo heriotza-inskripzioak edo inskripzio marjinalak egiteko oinarria izan zirelako. Beraz, eta gorago esandakoa kontuan harturik, bake epaitegien Erregistro Zibiletan hurrengo paper-sorta (legajo) daude: jaiotzen paper-sorta, ezkontza kanonikoen paper-sorta, heriotzen paper-sorta, inskripzio marjinalen paper-sorta, ezkontza zibilen paper-sorta, eta bestelako dokumentu, agindu, zirkular edo jakinarazpenen paper-sorta.\n4. INFOREG. Erregistro Zibilen informatizazioa eta bere aplikazioa bake epaitegien Erregistro Zibiletan\nErregistro Zibileko Liburuak eskuz idatziak dira eta ez da harritzekoa ohiturazko sistema honek arazo itzelak ekartzea. Hasteko, Liburu bakoitza original eta bakarra izanik, agertzen diren inskripzioak eta datuak desagertzeko arriskuaren menpe daude, adibidez uholde edo suteak direla kausa. Honetaz gain, askotan liburuak ez daude artxiboetan ondo kontserbatzeko egoerarik onenetan, inskripzioak egin zituen pertsonaren idazkera ez da batere argia edo liburua oso narriatuta dago liburuaren papera edo idazkia egiteko erabilitako tinta kalitate eskasekoa delako. Honek datuak eta inskripzioak ulertzeko arazoak dakartza, eta baita ikusteko ere.\nEskuz idatzitako sistema aspaldian eraginkorra izan bazen ere, argi dago ez datorrela bat gaur egungo premiekin. Estatuak, Justizia Administrazioak, hain zuzen ere, hemen aipatu diren arazoak konpontzeko teknologia berriak ditu. Gaur egun informatika Justiziaren, eta aldi berean Erregistro Zibilaren eraginkortasuna lortzeko oinarrizko baliabidea da.\nErregistro Zibilaren informatizazioaren lehenengo pausua 1986. urteko Errege-Dekretu batean6 aurkitzen dugu. Honek Justizia Ministerioari ahalbidetzen zion, Liburuen kontserbazioari utzi gabe, Erregistroen informatizazioa eta ordenagailu-bidezko ziurtagirien ematea erabakitzeko. Ondoren, azaroaren 20ko 7/1992 Lege Organikoak Erregistro Zibila oinarri juridikoa ezarri zuen (Erregistro Zibilaren Legea aldatuz), erregistro-inskripzioen tratamendu automatizatua errealitate bihurtu ahal izateko. Aipatutako bi aurreikuspenen ondorioz, 1999ko Justizia Ministerioaren Aginduak7 eremu juridiko orokorra zehaztu zuen, informatizazioaren objektibo eta helburuak, Liburuak eramateko era, datu-base zentral baten sorrera, e.a. zehaztuz.\nAginduaren aurreikuspenen fruitua INFOREG aplikazio informatikoa da, Espainiako Erregistro Zibil nagusi gehienetan martxan dagoena. INFOREG aplikazioari esker gaur egun posibleak dira, besteak beste, idazpenak erredaktatzean testu-tratamendua erabiltzea, publizitatearen eraginkortasuna lortzeko helburuz datuak biltzea eta Erregistro Zibil desberdinen Atal desberdinetan inskribatutako pertsona bereko datuen lotura lortzea.\nHonetaz aparte, gorago aipatu dugun aginduak beste helburu bat jasotzen zuen: bake epaileen ardurapean dauden Erregistro Zibil Ordezkariak informatizatzea, aurrekontu-baliabideen araberakoak egingo zena. Baina funtzio hau ez zegoen sartuta INFOREG aplikazioaren lehen bertsioetan; horregatik hutsune hau betetzeko Justizia Ministerioak hitzarmen bat8 sinatu du Red.es Enpresa-Erakunde Publikoarekin, “on line Erregistro Zibila” programa martxan jartzeko. Honetan aurreikusten da eskuz idatzitako liburuen digitalizazioa eta grabazioa, bai Erregistro Zibil nagusietan, bai ordezkarietan. Bestalde, hitzarmenean Justizia Ministerioak burutu beharreko jarduerak aipatzen dira, Erregistro Zibil guztien ekipamendu-hornidura eta konektibitatea osatzeko. Baina honetarako beharrezkoa izango da INFOREG aplikazioa egokitzea, erregistro-inskripzio guztien kudeaketa digitala errazteko eta Erregistro Zibil delegatuen ezaugarri bereziei moldatzeko helburuz.\nDAMIÁN MORENO, J., Los jueces de paz, UNED, Madril, 1987.\nDORADO PICÓN, D., Formularios de los juzgados de paz, Tirant lo Blanch Valentzia, 2000.\nGUERRA GIMENO, A., “Delimitación de las competencias de los juzgados de paz en materia civil y Registro Civil”, Udal-justizia. Prestakuntza-jardunaldiak Euskal Autonomi Elkartean, Eusko jaurlaritza Justizi Saila, 1992.\nLÓPEZ DEL MORAL, J.L., FERNÁNDEZ SIMÓN, M., ALONSO IZQUIERDO, C., Manual de los juzgados de paz, La Ley, 2008.\n1 Botere Judizialaren Lege organikoaren 100 art.\n2 Honela adierazten da Erregistroen eta Notaritzaren Zuzendaritza Orokorrak 2008ko maiatzaren 28ko Instrukzioan.\n3 Honela uzten du nabarian Erregistroen eta Notaritzaren Zuzendaritza Orokorrak 2008ko maiatzaren 28ko Instrukzioan.\n4 Erregistro Zibilaren Legearen 33 art.\n5 Honela adierazten da Erregistro Zibilaren Legearen 16 artikuluan: “jaiotzak, ezkontzak eta heriotzak inskribatuko dira horiek zein tokitan jazo eta toki horretako Udal Erregistroetan edo Kontsulatuko Erregistroetan”.\n6 Abuztuaren 29ko 1917/1986 Errege-Dekretuan, hain zuzen, Erregistro Zibilaren 105 artikulua aldatzen zuena.\n7 Uztailaren 19ko 1999ko Justizia Ministerioaren Agindua, Erregistro Zibilen informatizazioari buruzkoa. Agindu hau Murtziako Erregistro Zibilean praktikan jarritako plan pilotuan oinarritu zen.\n82006ko Maiatzaren 17ko Lankidetzako eremu-Hitzarmena.


Google Ads Audit : lortu Google Ads analisia doan\nads kanpainetako azken irtenbidea Clever Google Ads Audit\nHobetu Google Ads kanpainaren errendimendua gutxiago.\nIkusi Google Ads kanpainak doan\nBaloratu Google Ads kanpainak segundo bakar batean.\nBegi keinu batean. Clever Audit-ek Google Ads kanpaina aktiboak kalifikatzen ditu. Abiapuntua duzula, jarri helburu bat.\nInformazio hau behar duzu. Eta nola erabili.\nClever Audit-ek Google Ads kanpainen errendimendua optimizatzeko hobekuntzak proposatzen ditu erabiltzeko prest dauden aholku eta gomendioen bidez. Aholku hauek zure errendimenduan izan dezaketen eraginaren arabera antolatzen dira.\nAplikatu hobekuntzak ukitu batekin.\nClever Audit bereziki diseinatuta dago, benetan interesatzen zaizkizun aholkuak banaka ezar ditzazun. Aplikatu nahi dituzunak soilik. Klik batean.\nzure kanpainak hobetzeko. Ezarri helburu berriak.\nBegiratu Google Ads kanpainei Clever Ikuskaritza Clever aholkuek zure errendimendua hobetzen laguntzen dizuten jakiteko. Zure helburua lortu arte.\nOptimizatu Google Ads kanpainak edozein lekutan.\nErabili Clever Audit bulegoan, joan-etorrietan edo hondartzan. Google Ads analisi hau gailu mugikorretan eta tabletan ederki erakusteko diseinatuta dago. Google Ads errendimendua hatzarekin hobetu dezakezu.\nEskalatu zure kanpainak eta zure onurak hazteko.\nGoogle Ads kanpainen gehienezko errendimendua lortzen duzunean, kanpaina gehiago handitzeko, hazteko eta audientzia berrietara iristeko garaia da. Guztia kontrolpean Clever Audit-ekin.\n"Google Ads Audit tresna hau ulertzeko eta erabiltzeko erraza da. Gainera, aldaketak zuzenean arbeletik aplika ditzaket eta horrek lan ordu asko aurrezten nau. Nire ROAS esponentzialki hobetu du!"\n"Jantzien negozio txikia dut nire hirian, eta Google Ads salmentak nabarmen handitu dira Clever Ads ekin optimizatu ditudanetik. Orain badakit Google Ads estrategian funtzionatzen ez duena eta erraz ekin dezaket."\n"Clever Ads Google Ads kanpainak berehala eta doan aztertu ditu! Gehien gustatzen zaidana da errentagarriagoak diren iragarkiak erraz zehaztu ahal izatea, nire diru sarrerak hobeto kudeatzeko aukera ematen dit."\nHasi Google Ads kanpainak optimizatzen\nTalde FREE ikuskaritza bat orain\nZure datuak babesteko kezkatzen gara. Begiratu gure pribatutasun politika.\nClever Ads Ikuskaritzari buruzko informazio gehiago\nLortu informazio gehiago Google Ads kanpainak estutzen lagunduko dizun tresnari buruz\nClever Ads ek diseinatutako Google Ads Audit berrituak erakutsiko dizu non zauden eta zein urrun zauden Google Ads kanpaina oso optimizatuak izatetik. Berehala egingo dugu zure kanpainen Google Ads analisi osoa eta emaitza hobeak lortzeko zer hobetu behar duzun esango dizugu.\nClever Ads Audit programak dirua aurrezten lagunduko dizu, gako-hitz batzuetan gehiegi gastatzen ari zarenean jakinaraziz, zure bideratzea optimizatuta ez dagoenean, zure kalitate puntuazioa eskasa den edo zure bihurketen jarraipena beste arazo askoren artean funtzionatzen ez duenean.\nAukerak zehazten eta bihurketa handiko gako-hitz berriak gehitzea, kokapenak hobetzea, kanpaina mota berriak sortzea edo ads luzapen gehiagorekin osatzea ere lagunduko dizu. Utzi denbora galdu alferrik kanpainak eta iragarki taldeak berrikusten, emaitza hobeak lortzeko. Helburua jarri eta nola iritsi esango dizugu.\nHartu bikainagatik klik batekin\nGoogle Ads Audit iradokizun guztiak automatikoki ezartzeko aukera ematen dizu klik bakar batean. Eskaintzak handitu eta txikitu, kanpaina, iragarki eta iragarkien luzapen berriak sortu eta zure bideratzea eguneratu ahal izango duzu. Guztia Google Ads interfazean sartu gabe, zuzenean gure Google Ads Audit paneletik.\nNola aprobetxatu etekin handiena Clever Ads Audit-ekin\nGure Google Ads analisia iragarkien bidelagun berria izan daiteke. Hartu Google Ads optimizatzeko tresna hau zure poltsikoan zure kanpainak beti kontrolpean izan ditzazun. Jakingo duzuen bezala, Google Ads optimizatzea ez da behin betiko zeregina, horren inguruan errutina bat eraiki behar duzu eta beti behatu zure kanpainen errendimendua. Google Ads optimizazio sakona egitea gomendatzen du gutxienez hilean behin edo bitan.\nBehar-egin hileroko optimizazioa\nGoogle Ads Audit indartsuarekin, ez duzu horretaz gogoratu beharrik ere izango. Google Ads analisia aldian behin egiteko gogora ekarriko dizugu, beraz, egin behar duzun guztia plataformara sartu eta Google Ads analisi berri bat egin klik bakarrean da. Ondoren, Google Ads aholku eta iradokizunen zerrenda osoa lortuko duzu zure kanpainetan izango duten eragin potentzialaren arabera antolatuta. Eragin handiko aholkuak berrikustea gomendatzen dizugu lehenik, eta, ondoren, gustuko dituzunak aplikatu ondoren, eragin ertain eta baxukoen bila joatea.\nAholku-txartel bakoitzean, horri buruzko informazio zabalagoa duen gomendio azaldua aurkituko duzu, gaiari buruz gehiago jakiteko kanpainak optimizatzeko. Google Ads aditu bihurtzen zaren bitartean gidatu nahi zaitugu. Aholku gehienak erabiltzeko prest daude, hau da, botoi bat sakatuta soilik aplikatu ahal izango dituzu.\nGoogle Ads Audit duzun hurrengo aldian, ez dituzu aholku berriak bakarrik izango kanpainak hobetzen jarraitzeko, baina aurreko ikuskapenarekin alderatuta zure aurrerapena egiaztatu ahal izango duzu, inplementatutako aholkuek duten eraginaz jabetzeko. zure kanpainetan.\nGoogle Ads kanpainak optimizatuta edukitzeak denbora eta pazientzia behar du, baina ez gehiago jada Google Ads Audit hau delituaren bikotekide baduzu. Denbora dirua da. Horregatik, zure denboraren balioa eta gastatutako iragarkien dolarraren itzulketa maximizatzen lagunduko dizugu.\nZergatik erabili Clever Ads Audit?\nClever Ads harro gaude Google Premier bazkideekin; beraz, ziur egon zaitezke prozesu osoa% 100 segurua dela eta zure pribatutasuna errespetatzen dugula. Dagoeneko 100.000 enpresa baino gehiagori lagundu diegu Google Ads estrategia eta errendimendua hobetzen emaitza bikainekin.\nZailtasun handiko eta denbora luzeko zerbait bihurtu dugu, azkarra, erraza, eta dibertigarria esatera ausartzen gara. Aholkuekin "jolasteko" aukera izango duzu joko bat balitz bezala, puntuazio maximoa eta ROIa lor dezakezu konturatu aurretik ere. Hori guztia prozesuan negozio kudeatzaile jakintsu eta esperientziadunagoa izateko ikasten duzun bitartean. Clever Ads ekin, beti jakingo duzu zer egin gero gugan konfiantza izan dezazun zure hurrengo urratsetarako laguntza eske.\nGure ikuspegia da edozein tamainako eta aurrekontuko edozein enpresak Google-n iragarkietarako sarbidea izatea. Horregatik garatu dugu doako Google Ads Audit enpresa txikientzat, baldintza berdinetan lehia dezaten merkaturatzeko aurrekontu zabalagoa duten jokalari handien aurka. Ez du axola zure kanpainak ikuskatu nahi dituzun arrazoiak: Google Ads kanpainak hobeak izan daitezkeela susmatzen duzun edo zure marketin agentziak lanik onena egiten duen ala ez egiaztatu edo jakin-mina duzun ala ez Zure lana gogorra bada, Clever Ads da zure tresna.\nHorrez gain, gure aditu talde beti zuri laguntzeko prest, eta beti izango duzu jarri harremanetan edozein galdera, kezka, iradokizun batekin, edo laguntza tan agian beharhi@cleverads.com\nClever Ads Audit erabiltzearen beste abantaila bat da Clever Ads panelean beste produktu asko sar ditzakezula, beraz, Google Ads Audit ahalmena Google Ads kanpaina mota berriak automatikoki sortzen lagunduko dizuten beste tresna batzuekin konbinatu dezakezu, zure banderola berriak sortu negozioa edo topatu gako-hitz ideia berriak, besteak beste. Google Ads tresnen multzo osoa gure lan guztia egiteko prest dago, zure negozioa zuzentzen, zuzentzen eta kudeatzen duzunean zure denbora onena inbertitzen duzun bitartean.\nZure datuak babesteko kezkatzen gara. Begiratu gurepribatutasun politika.\nGoogle Ads kontuan saioa hasteko eskatuko dizugu aztertzeko eta ikuskatzeko, zure kanpainei ahalik eta etekin handiena ateratzeko aholku pertsonalizatuak eman ahal izateko. Datuen pribatutasuna serio hartzen dugu eta ahalik eta esperientzia onena eskaintzeko behar duguna soilik biltzen dugu.


Ostegunean zabalduko dituzte Txantxa-enea etxeko zerbitzu berriak - Aduna - 2019-12-19 - Aiurri.eus\nOstegunean zabalduko dituzte Txantxa-enea etxeko zerbitzu berriak\nAiurri 2019-12-13 14:25\nHainbat zerbitu bilduko ditu Txantxa-enea etxeak\nUdal liburutegia berria, 60 urtetik gorakoentzako lokala, eta haurrentzako txoko berria; zerbitzu berri horiek guztiak martxan jarriko dituzte datorren ostegunetik aurrera. Horrenbestez, abenduaren 19an, irekiera ekitaldia egingo dute, 19:00etan hasita.\nHorrez gain, denda-taberna ustiatzeko lizitazioa aterako du Udalak datozen asteetan, eta Astea Santuaren aurretik zabalik egotea espero dutela jakinarazi dute udaleko kideek. Gainerako zerbitzuak zabalik egongo dira ostegunetik aurrera.\nArratsaldeko 19:00etan hasita, haur eta gurasoei zuzendutako ekitalditxoa izango dute eta ondoren, eraikineko gune ezberdinak ezagutzeko aukera izango dute bertaratzen direnek. Askaria ere eskainiko dute eta oparitxoak izango direla ere iragarri dute.


Palaeoptera - Wikipedia, entziklopedia askea.\nPalaeoptera (grezieratik, palaeos, antzinakoa eta pteron, hegoa) intsektu Pterygota talde bat dira. Askotan hauen artean antzinakoenak direla esaten da, ezin dituztelako euren hegoak abdomenean bildu, Neopterako guztiek egin dezaketen bezala. Hegoen biltze gaitasun hori eta hegaz egiteko gihar sistemak argi uzten du Neoptera talde monofiletiko bat dela.\nBaina hegoak biltzeko ezintasuna bere horretan plesiomorfikoa da, hau da, antzinako egoera hori da, beraz kladistikaren arabera ez da baliagarria talde monofiletiko bat izendatzeko. Beraz Ephemeroptera eta Odonata biltzeko dagoen arrazoi bakarra ez dago oinarrituta arbaso komun batean. Beraz Paleoptera albo batera utzi behar den talde parafiletiko bat dela esan daiteke.\n↑ edo Odonatoidea\nPaleobiology Database: 174972


Iratxe Sorzabal espainiaratzea ontzat eman du Parisko Kasazio Auzitegiak : Bidasoko Hitza\nIratxe Sorzabal espainiaratzea ontzat eman du Parisko Kasazio Auzitegiak\nIratxe Sorzabal espainiaratzeko Parisko Dei Auzitegiak emandako epaia ontzat eman du Parisko Kasazio Auzitegiak.\nSorzabali babesa emateko mobilizazio bat, Irunen.\nIratxe Sorzabalen tortura salaketa egiaztatua egon arren, Parisko Dei Auzitegiak hura Espainiaratzea onartu zuen urriaren 9an, Espainiako Auzitegi Nazionalaren euroagindu eskaera onartuta. Xantiana Cachenaut abokatuak iragarri zuen Parisko Kasazio Auzitegira joko zutela, hark galdera hau egin ziezaion Europako Batasuneko Luxenburgoko epaitegiari: “euroagindu eskaera bat tortura bidez lortutako aitorpenetan oinarritzen bada, eskaera jaso duen estatuak errefusatu behar ote du? Eta, hala bada, zer kontrol maila izan behar dute epaileek horrelako kasuetan?”. Gaur arratsaldean atera da auzitegiaren erabakia. Berria egunkariak jaso duenez, uko egin dio Luxenburgoko auzitegira jotzeari eta ontzat eman du Parisko Dei Auzitegiaren erabakia, hau da, Sorzabal espainiaratzea ontzat eman du Parisko Kasazio Auzitegiak. Ebazpen idatzia jasotzerakoan, errekurtso aukerak aztertuko dituztela adierazi du Xantiana Cachenaultek.\nSorzabalek 2001ean Guardia Zibilaren esku jasandako torturak izan dira aferaren erdigunean. 2015ean atxilotu zutenean, haren tortura salaketak frogatzeko prozedura bat irekitzeko eskatu zion Cachenaultek instrukzio epaileari. Istanbulgo protokoloa aktibatu zioten, eta mediku aditu baten azterketa izan zuen Fresnesko presondegian: “Medikuaren arabera, Sorzabalen tortura salaketak sinesgarritasun osoa du; estres post-traumatikoa antzeman zion”, azaldu zuen urrian abokatuak.\nGiza Eskubideen Ligaren babesa\nOrain dela aste batzuk, agerraldia egin zuten Bake Bideak eta LDH Giza Eskubideen Ligak Parisen, Sorzabalen kasua azaltzeko. Euskal presoaren kasua oinarri hartuta Europako Batasuneko Luxenburgoko auzitegiari galdera egin eta euroaginduak errefusatzeko jurisprudentzia berria sor zedin nahi zutela jakinarazi zuten. Michel Tubiana LDHko ohorezko presidentearen iritziz, ezinbestekoa da iraganean gertatutako guztia argitara agertzea: bai ETAren ekintzak, baina baita Espainiako estatuarenak ere. «Zauriak ixteko, biktimen aitortza beharrezkoa da; giza eskubideen errespetua ezin da aldakorra izan».


EIKAk SMART COMFORT Nafarroako enpresan partaidetza hartu du | Eika\nMondragon Korporazioko Osagaien Dibisioko kide den kooperatiba bizkaitarrak berogailu elektrikoen aplikazioen merkatuan duen posizioa indartu du, Nafarroako konpainiaren kapitalaren %20 erosi ondoren. Ingeniaritza elektriko-elektronikoa da, urrutiko infragorri bidezko berokuntza-soluzio berritzaileak diseinatu, fabrikatu eta instalatzen dituena. 2016an eratu zen, eta abeltzaintzako instalazio intentsiboetako (AVIR) erosotasun termikoan eta esparru publiko/pribatu, industrial edo akademiko handietan (Nawattia) oinarritzen ditu bere jarduerak. Konpainiaren egoitza nagusia Tajonarren dago (Nafarroan).\nMunduko erreferentea egosketa elektrikoan\nMONDRAGONeko kide delarik, Eikak 100 milioi euro baino gehiago fakturatzen ditu urtean, eta gaur egun 1.100 langile baino gehiago ditu; horietatik 500 inguruk Etxebarrian (Bizkaian) egiten dute lan.\nEIKA mundu osoko etxetresna elektrikoen fabrikatzaileek aintzatetsitako konpainia da, batez ere foku erradiatzaileetan. Munduko merkatuaren %40tik gorako kuotekin, iaz 200.000.000 zenbakidun foku erradiatzailea fabrikatu zuen.


Zestoako AEK, ikasturte berria hasteko prest | danbolin\nZestoako AEKn izena emateko epea zabalik dago datorren irailaren 23ra bitartean. Bertako irakaslea da Eli Agirre azpeitiarra eta hirugarren urtez zestoarrei euskara irakasten jardungo du aurtengo ikasturtean. Urrian zabalduko dituzte euskaltegiko ateak eta hasieraren inguruan hitz egin dugu Agirrerekin.\nEzohiko ikasturtea hastear zarete. Nola ari zarete prestatzen?\nDena prest dugu. Egoera dela eta geuk ere moldatu egin behar izan dugu. Edukiera mugatuta daukagu, gela bakoitzean berezko ikasle kopuruaren %60a izango dugu. Gure kasuan, espazio aldetik ez dugu arazorik. Gela nahikoa daude eta lekua badago, normalean izaten dugun ikasle kopurua hartzeko behintzat. Geletan segurtasun neurri guztiak hartuko dira, protokolo bat ezarri dugu eta hori jarraituko dugu.\nZe ikastaro izango dituzue?\nMaila guztiak ditugu, A1etik hasi eta C1era arte aurrez aurre eta C2 maila online. Horrez gain, autoikaskuntza ikastaroak ere baditugu, ikasleek euren erritmora etxean ikasteko aukera dute. Ordutegi arazoak dituztenekin oso ondo funtzionatzen duten ikastaroak dira.\nBadakigu C1 (EGAren baliokidea) jende askok ez duela lehenengoan ateratzea lortzen eta berehala etsi egiten dutela. Nik, herriko gazteei Zestoako AEKn duten aukera aprobetxatzeko deia luzatu nahi nieke. Lanpostu askotarako eskatzen dute egiaztagiria eta pixka bat landuta gaitasuna berehala eskuratzen dute ikasleek.\nBerrikuntzarik izango al duzue aurtengoan?\nEuskaraz ikasteko aukerarik izan ez dutenei edo denboraren poderioz euskaraz komunikatzeko gaitasuna galdu dutenei zuzendutako alfabetatze ikastaroa eman nahi dugu. Iaz taldea osatzen saiatu ginen baina ordutegi arazoak zirela eta, ez genuen lortu. Aurten beste saiakera bat egingo dugu. Bere garaian euskaraz ikasi ahal izan ezin zuten horientzat zuzendutako saioak izango dira. Irakurtzeko erraztasuna lortzea da helburua, ez dira gramatika klaseak izango. Euskara batuan eta euskara idatzian errazago moldatzen ikasiko dute ikasleek.\nGazte, heldu, denetik etortzen al da AEKra?\nBai, denetik. Alfabetatzera etortzen direnak edo euskara ikasten zerotik hasten direnak. Zestoara iritsi berriak eta urte luzez hemen bizi diren ikasleak ditugu. Jende asko etortzen da tituluren bat lortzera eta behin titulua lortutakoan, askok etortzen jarraitzen dute, giro ona eta lagunarte ederra sortu dutelako.\nZestoako kasuan, Udalak ikastaroen %100a finantzatzen du, ezta?\nBai, hala da. Zestoan abantaila handia dago. Udalak bere gain hartzen du herrian erroldatuta daudenen matrikularen %100a. Ikasleek ikasturte hasieran 100 euroko ordainketa bat egin behar dute eta ikasturte bukaeran, asistentzia betetzen dutenei diru hori itzultzen zaie.\nAEK euskara ikasteko leku bat baino gehiago da, ezta?\nBai. Zestoa herri txikia da eta AEKra etortzen diren ikasleak gelakideak baino gehiago dira. Azkenean, harreman bat sortzen da eta jendea ezagutzeko balio du. Zestoara iritsi berria den norbaitentzat AEKra etortzeak euskara ikasteaz gain, integratzen lagunduko dio, jendea ezagutzeko aitzakia bat ere bada.\nZer esango zenioke euskara ikasi edo hobetu nahi duen horri?\nZestoak ematen duen aukera benetan aprobetxatzekoa dela eta lagunarte oso politak sortzen direla. Bestalde, herrian integratzeko edo harremanak egiteko ezinbestekoa da euskaraz jakitea, herritarroi jarrera hori ikustea gustatzen zaigu.\nOharra: Izena emateko azken eguna irailaren 23a izango da. Izena eman nahi dutenek Kultur Etxera joan beharko dute 11:00etatik 13:00etara eta 17:00etatik 19:00etara. Nahiago izanez gero, zestoa@aek.eus helbidera idatzi edo 670 420 048 telefonora ere deitu daiteke.\nPrevious Article Beste bost kasu positibo zenbatu ditu Osakidetzak Zestoan\nNext Article [BIDEOA] Mikel Arregi 'Ertxin' alkatearen mezua azken orduetan bizi dugun egoera dela eta


1789ko uztailaren 14an Parisko Bastille kartzela erori zen iraultzaileen kolpeen ondorioz. Hori da behintzat kontatzen den historia. Luis XVI erregeak egun hartan, bere egunkarian ezer ez zela gertatu idatzi zuen. Euskal Herriko pentsalari eta arduradun politikoak mugimenduaren alde agertu ziren lehen urteetan, baina laster, apez eta jauntxoen eraginez, jendalde gehiena Iraultzaren aurka altxatuko zen.\nIraultzaren ehungarren urteburua ospatu zenean, bi bertsolarik beren ikusmoldea plazaratu zuten. Elkarren parean aurkitu baldin baziren, bata funtzionarioa beraz gorria, eta bestea apeza beraz zuria, ziur aski pataskatuko ziren. Kopla luzeak direla medio haziko zen elkarrizketa Jan Batista Otxalde (1814-1897) bidarraitarra eta Grazien Adema-Zaldubiren artean. Lehena, orain erran genezake ezkerrekoa, bigarrena aldiz apezgoan sartua zen, bonapartista, Eskualduna (1887-1944) astekariko kidea ere zena.\nOrai dela ehun urte,\njarri zen Errepublika.\nGeroztik hemen dabila,\nguri hurbil itzulika.\nEstimatu behar dugu\nharen azken bisita.\nOrai anai ezarri gaitu:\nhau dugu lege polita.\nOtxalderen hamabi bertsoetan Errepublikaren laudorioak baizik ez ditugu aurkitzen. Entzun dezakegu berehala Zaldubiren errefera, ironikoa, jorratzailea, elizaren doxa isurtzen digula:\nLehengo denboretan Errege batto zen:\nOrai denak errege hori da hori zuzen.\nNi ere errege naiz, baina ez aisian!\nBertzeak gainian eta ni beti azpian.\nErrepublika hortan ez zaiku itsusi\nParisko xanfarinak baititugu nagusi.\nBi bertsolariek, aho batez Biba Errepublika oihukatzen dute, baina hitzak ez doaz edukiz norabide berera: eleak antzekoak izanagatik Zaldubi kontra zegoen (1876an) eta Otxalde alde (1889an). Gaurko Frantziako eskuinaren eta ezkerraren arteko eztabaidetan duela berrehun urteko gaiak daude oinarrian. Duela gutxi arte, ezen Macronekin dagoeneko bi markari politikoak ezabatuak baitira…\nZaldubiren pieza 1876an Urrustoiko Anton Abadiaren Lore-Jokoen karietara plazaratu eta honen paperetan atzeman zen. 1889koak dira Otxalderen bertsoak, Mauleko arrondizamenduan eginiko Etcheverry eta Berdoly hautetsien diputatu kanpainaren karietara.\nEntzun dudan bezain laster,\nezpainez egin dut irri,\nBainan eztut orai artio\nhori salhatu nehori,\nDeputatu xuri denik\neztute hartu nahi\nGorriak baizik ez hartzekotz,\ngan bedi Murde Berdoly!\nMartial-Henri Berdoly (1844-1905) Uharte Amikuzeko gazteluan errotu ezkerreko politikaria zen, 1889an preseski Baigorriko familia ospetsu baten ondorengoa eta Eskualduna astekariaren sortzaileetatik bat zen Louis Etcheverryren (1853-1907) parean presentatu eta galdu zuen. Hauteskundeok ezeztatu ziren elizaren esku-sartzea leporatu ziolako Berdolyk Etcheverryri. Berdoly hargatik, ez zen sozialista iraultzailea eta jabego pribatua defendatzen zuen.\nBerehala datoz Zaldubiren III. Errepublikarenganako txistuak. La Commune delakoaren (1871) hondar odoltsuetan bermatuz eraiki zen hau, arras antiklerikala eta laikoa. Ez batere gure apez eta jaun handien gustukoa. Emazteei 1944an baizik eman ez zitzaien arren, gizonezkoek erdietsi zuten orduan bozkatzeko eskubidea. Jende arruntak ziritzat zeuzkan Zaldubik, langileak ordukoz alfer-ziriak deitzen zirelako:\nBazterretan gizonik ez omen zen lehen,\nEta gizona orai beha zein merke den!\nlehen oi zer gauzak!\nOrai indarrak ditik ziri baten bozak!\nBurla trukulanteaz ziminokatzen du Marxen itzalean jada aztertzen zen klase borroka, sehia eta nagusia bekoz beko jarriz:\nLehen ez zen bezala da mundua orai:\nTtikia handiari manatzeko da gai…\nSehiak nausiari: orai guardi’emak,\nErrepublikak gaitik berdin egin denak.\nNausiak errepusta: Errepublikak to,\nHi segurik hagoka bethi berdin asto!\nOtxaldek Errepublikak laborariei ekarri aitzinamenduak begiesten ditu. Ez dezagula ahantz Barkoxeko Etxahunek (1786-1862) Ofizialeena erraldoi hartan nola azaltzen zuen nekazarien egunerokoa, hogei bat urte lehenago:\nzen gaixo laboraria;\nEz baitzakien oraino\nzer zen ogi xuria.\nGogotik landatu zuen:\nBiba, lege berria!\nOrai bederen izanen duk\nArgi dago Euskal Herri barnealdeko laborariak ez zirela lan tresnen eta mozkinen jabe, XIX. mendetik hona hala izatea lortu bazuten ere. Lurren jabeak, aristokratak edo etxeko jaun handiak ziren eta Errepublikaren ekinaz, nekazariek alorren emaitzak (etxe-parteak) nagusiekin erdizka partekatzeko ahalmena eskuratu zuten.\nOtxaldek gogo onez hartzen du Errepublikaren zeregina: esklaboa liberatu zuen, berdintasuna finkatu, ñak edo kemenaren saria segurtatu eta jakintzarako bidea zabaldu gehiengo herrikoiarentzat\nBaina lur lanetik ezin zen bizi eta etxetiar familietako haur parrastak ipar ala hego Ameriketara joaten ziren etorkizun bila. Etxaldeetako nagusiek ere dirua finantzatzen zihoan kapitalismo industrialaren uhinetan inbestitzeko aukera zeukaten: baserriak, halaz, sosa zuten etxetiarrei saldu zizkieten, enkantean eta kandela soilen luzeran egiten zirela tratuak.\nGure aitasoak, hal’ikustia,\nbertzen hazten ziren ari.\nBeren ñaken saririkan,\nezin galdatu nehori,\nLege berriak baitzituen\nberen herrunkan ezarri…\nOtxaldek gogo onez hartzen du bere aburuaren araberakoa den Errepublikaren zeregina: esklaboa liberatu zuen, berdintasuna finkatu, ñak edo kemenaren saria segurtatu eta jakintzarako bidea zabaldu gehiengo herrikoiarentzat:\nErrepublikan egin lan hunez\norai nahi naiz mintzatu\nGure arbaso eroriak\nnola zituen altxatu\nOrduko lege berriak\nentseatu behar dugu.\nErrepublika jin aitzinean\nhuna zer zen munduan\nesklabo baitzen orduan\nAutor batzuek hartu zuten\ngauza hau beren buruan\nzela azken estatuan.\nAutor edo idazle zenbaiten lanetan bermatzen da nekazari jendarteari orokorrean, Errepublikak ekarri onurak goresteko. Neurri bateraino Euskal Herrian ez bezala, etxeko jaunen egiturak foruen arabera funtzionatzen zuelako, Frantziako erregeen denborako sozietatea hiru zatitan banatua zen: laborariak tiers-état haren partaideak ziren, mailarik apalenekoak. Zergen zama hauen gain zetzan (gabela, taila). Nobleek eta apezek ez zuten zentimorik ordaintzen. Iraultzaren ondotik egoera aldatuko zen aberatsenen gorrotoa sustatuz.\nZaldubi apez bonapartistak hemeretzi puskako kanta sotilean Errepublikaren tatxak zerrendatzen ditu. Elizaren ikuspuntutik ikertzen ditu guztiak, beti berdin asto egonen den citoyen deituriko jendaila arruntaz, bereziki hirietako gorri uherrez, elizak zuen mespretxua azaleratuz\nHorrela ulertzen dira Zaldubi apez bonapartistaren isekaz mukurutu koplak. Bere hemeretzi puskako kanta sotilean Errepublikaren tatxak zerrendatzen ditu: libertatea (omen), zergak (denentzat orain), fedea (baztertua), soldadutza (bost urte irauten zuena 1872tik hara) eta legegintza (nahasmenduak sortzen dituzten bozak). Elizaren ikuspuntutik ikertzen ditu guztiak, beti berdin asto egonen den citoyen deituriko jendaila arruntaz, bereziki hirietako gorri uherrez, elizak zuen mespretxua azaleratuz.\nAsko gauza lehen\nzilegi ez zenik.\nOrai zer nahi libre,\nbertzek baina ez nik.\nLehengo sinesteak utzi baititugu,\nNihundik orai nori fida ez dakigu.\nLehen zerga eta orai kontribuzione,\nNoiz larrutuko nauten beha nago erne.\nLehen ginenak gure odolaren jabe,\nOrai oro soldadu, gerlarako gare.\nGu baino goragotik lehen manatuak,\nGeroni gare orai legegiletuak.\nErrepublikak ez zuen sekula fama onik ukan Eskualduna astekariko kazetarien baitan. 1914an kasik 10.000 aleko tirada zuen eta Iparraldeko etxe guztietara iristen zen. Pentsamenduaren moldaketa etengabea egin zuen, egiazko gerla makina ideologiko bat zen\nErrepublikak, sustut burgesek kudeaturiko hirugarrenak (1870-1940), ez zuen sekula fama onik ukan Eskualduna astekariko kazetarien baitan. 1914an kasik 10.000 aleko tirada zuen eta Iparraldeko etxe guztietara iristen zen. Pentsamenduaren moldaketa etengabea egin zuen, are gehiago 1905eko Elizaren eta Estatuaren arteko bereizketa traumatikotik landa. Egiazko gerla makina ideologiko bat zen. Jendarte horrek, 1941etik hara alemaniar okupatzaileekin kolaboratzen bukatuko zuen.\nAnartean, Otxaldek konbikzioz eta Zaldubik mendekuz, bakoitzak bere maneran, guri ere Biba Errepublika aldarrikatzeko aukera ematen digute.\nKanal hauetan artxibatua: Bertsoak | 1789ko Frantziako Iraultza | Ipar Euskal Herria


AGINDUA, 2018ko abenduaren 17koa, Ingurumen, Lurralde Plangintza eta Etxebizitzako sailburuarena, zeinaren bidez iragartzen baita Ingurumen, Lurralde Plangintza eta Etxebizitza Sailean lanpostu huts bat izendapen askez betetzeko deialdi publikoa. - Eusko Jaurlaritza - Euskadi.eus\nAGINDUA, 2018ko abenduaren 17koa, Ingurumen, Lurralde Plangintza eta Etxebizitzako sailburuarena, zeinaren bidez iragartzen baita Ingurumen, Lurralde Plangintza eta Etxebizitza Sailean lanpostu huts bat izendapen askez betetzeko deialdi publikoa.\nAipatutako baldintza berdinetan, honako hauek ere parte hartu ahal izango dute, baldin eta lanpostuen zerrendetan deialdiko lanpostuak halako langileek bete ditzaketela azaltzen bada: beste administrazio publikoetako karrerako funtzionarioek, irakaskuntzako karrerako funtzionarioek, Justizia Administrazioko karrerako funtzionarioek eta erakunde sanitarioetako estatutupeko langile finkoek.\nIngurumen, Lurralde Plangintza eta Etxebizitza Saileko Zerbitzu Zuzendaritzara bidali beharko dituzte eskabideak, agindu hau Euskal Herriko Agintaritzaren Aldizkarian argitaratu eta hurrengo egunetik 15 egun balioduneko epean. Eskabideetan, datu pertsonalak eta orain daukaten destinoa adierazi beharko dituzte hautagaiek.\nHautagaiek eskaerarekin batera «curriculum vitae» aurkeztu beharko dute, eta han honako hauek adierazi:\nLanpostua lortzen duen pertsonak jabetzan hartu beharko du lanpostua, eta, hala badagokio, aurreko lanpostuaren titulartasuna galduko du.\nIzena: goi-kargudunaren idazkaria (520010. kodea, 145. dotazioa).\nKokapena: Etxebizitza Sailburuordetza.